Datasets:

arbml

/

MArSum

like 0

وحيد خاليلوزيتش، مدرب المنتخب الوطني، عيط لأنس الزنيتي ورضا التكناوتي، حارسا الرجاء والوداد البيضاوي من أجل الالتحاق بمعسكر أسود الأطلس بمركز محمد السادس فالعمورة. هذا القرار جاء من بعدما أسدل الستار عن منافسات البطولة بتتويج الرجاء بطلا للمغرب للمرة 12 في تاريخه، وكذلك بسبب مرض منير المحمدي. ومن المنتظر أن يعتمد الناخب الوطني على أحد الحارسين فماتش الكونكو غدا الثلاثاء بملعب المجمع الرياضي الأمير مولاي عبد الله فالرباط مع السبعة ديال العشبة.

خاليلوزيتش عيط للزنيتي والتكناوتي للمنتخب والمحمدي محال يكون فمانش الكونگو

ف خنيفرة العْبْرة ديال القمح اللي ثمنها كايدور، عادة، حوالي خمسين درهم أو أكثر بقليل، عرف ثمنها، مؤخرا، ارتفاع وصل معاه ثمن العْبْرة لحدود السبعين درهم بسبب الجفاف، قبل ما تقفز أسعار الحبوب بشكل جنوني منذ نهار الاحد الماضي بمناسبة السوق الأسبوعي اللي وصل فيه ثمن العْبْرة لـ100 درهم ف دقة وحدة. هاذ الزيادة الكبيرة بزاف ف سعر القمح، اللي يعد مكون رئيسي ف النظام الغذائي للمغاربة، تكرس اليوم الأربعاء خلال السويقة اللي كايتقضاو منها الناس الدراوش ديال خنيفرة و اللي الكثير منهم رجعوا خاويي الوفاض و ماقدروش يشريو القمح اللي بقاو التجار ديالو محافظين على سعر الـ100 درهم للعْبْرة غير آبهين للنداءات و تحذيرات الحكومة اللي دعات لعدم استغلال الظروف الحالية من اجل الزيادة ف أسعار المواد الأساسية. هاذ التحدي اللي رفعوه تجار الازمات ف وجه المخزن، ماشي حكر على تجار الحبوب بل عدد كبير من المواد الغذائية عرفت تا هي ارتفاع صاورخي للأسعار, و الدليل دائما من السويقة ديال الأربعاء اللي البورصة ديالها طلعات بزاف اليوم و وصلات الاثمان ديال الخضر فيها لأرقام جنونية. اثمان و أسعار تقدر تبان معقول بالنسبة لساكنة مناطق أخرى بالمغرب، لكنها ليست كذلك بالنسبة لساكنة خنيفرة اللي الغالبية ديالهم كايعيشو ظروف اجتماعية و اقتصادية صعيبة بزاف بسبب تدهور القدرة الشرائية الناتج بدوره عن أن الناعورة ماكاتدورش و الحركة واقفة تماما بالمنطقة. هاذ الزيادة اللي كاينة حاليا ف أسعار الحبوب و الخضر بخنيفرة خاصها شي حل و تدخل صارم و عاجل للسلطة المحلية اللي واقفة كاتتفرج على معاناة الساكنة المحلية اللي تزادت المعاناة ديالها بسبب كورونا خاصة أن غالبية الناس هنا خدامين بالجورني اللي ماكايوصلش ف غالب الأحيان لخمسة و سبعين درهم، و بالتالي كيفاش بغيتي بنادم يبقا ف دارو باش كورونا ماتاتنشرش بين العباد و هو مالاقي ماياكل و كايحس بأنه ماكاينش مجهود حقيقي من المسؤولين المحليين و المركزيين من اجل تمكينو من الخضرة و القمح بأسعار معقولة.

واش بسبب الجفاف و لا كورونا… الأسعار شاعلة ف خنيفرة

مباشرة من بعد فتح الحدود في المغرب، كتحتضن مدينة مراكش حفل فني كبير بمشاركة نخبة من الفنانين الفرنسيين المشهورين المتواجدين حاليا بالمدينة لتسجيل حدث موسيقي سميتو “عيد الأغنية الشرقية”، وهادشي بمبادرة ودعم من المكتب الوطني المغربي للسياحة. وغادي يدوز على القنوات الفرنسية tv5 وFrance2. السهرة تدارت ف فندق سلمان، وعرفات حضور الفنان الكبير انريكو ماسياس والمغنية العظيمة نيكوليطا لي غادي تحتافل بخميسن عام على بداية مسارها الفني والمغني داني بريون، . والتبرگيگة لي جابت “كود” أن الحفل مغادي يدوز حتى لشتنبر، وباش يحتارمو اجراءات المغرب للحماية من كورونا، السهرة تصورات على يوماين (الأربعاء والخميس). ومن بين النجوم الفرنسيين لي شاركو ولي مستمتعين حاليا ف مدينة سبعة رجال، كاين: گيمس وكارلا بروني وفيتا وسليمان وأمال بنت و أمير ودادجو، وأبو وكلاوديو وكابيو وفانسان نيكلو وفرح الديباني وكامي شنيدرز وباربارا برافي، وأيضا كاميليا جوردانا والإخوان نقاش وتشيكو أند جيبسيز.

جاو يغنيو فحفل فني كبير.. أنريكو ماسياس وداني بريون ونيكوليطا وبزاف ديال المغنيين الفرانساويين مستمتعين ف مراكش

البوليس ففرانسا لحد الساعة كيعتبرو عبد الحكيم الصفريوي، وهو فرنسي من أصول مغربية، (كيعتابروه) واحد من ريوس الحربة والعقول المدبرة ديال الحادث الإرهابي اللي راح ضحيتو أستاذ يدعى سامويل باتي فسانت أونورين كونفلون، ذبحوه قدام ثانوية Bois d’Aulne اللي كيقري فيها، بعدما ورا للتلاميذ ديالو كاريكاتير على رسول الإسلام، محمد. وتشد الصفريوي اليوم السبت، وتحط فالحراس النظرية، مع 9 من المتهمين لخرين فالقضية، وهو مؤسس جماعة مؤيدة للفلسطينيين ففرانسا سميتها الشيخ ياسين، وهو عضو فجمعية “مجلس الأئمة الفرنسيين”، وهو إسلامي كان معروف ونشط للغاية فهذ السنوات الأخيرة. وحسب المعطيات اللي توصلو بيها البوليس فالتحقيق، واللي نشروها وسائل إعلام فرنسية منها Le Point، كان الصفريوي فاللول ديال أكتوبر طلب من بات واحد التلميذة كتقرى فالثانوية نفسها اللي كيقري فيها الأستاذ، وحتى هو واحد من المتهمين، (طلب منو) باش يشوف معاه شي خطة باش يجريو على هذ الاستاذ، بسباب داك الكاريكاتير، ومشاو للثانوية باش يكَلسو مع المدير ديالها، وتكلمو معاه فالموضوع. وبعد هذ اللقاء، جهاز المخابرات الإقليمي المركزي كان دار مذكرة على الموضوع، على اعتبار أن الأستاذ بهذشي غيقد يكون فخطر كبير، لكن هذ المذكرة موصلات للمسؤولين الكبار حتى دازت سيمانة، وهذشي تأسف ليه ضابط المخابرات فلو بوينت فإقليم إيفلين، وقال أنه لوكان كانو ساقو الخبار بكري، كان ممكن حماية الأستاذ، لأن الصفريوي بوحدو يقدر يتسبب فشي مشكل. وآباغ هذشي، كان الصفريوي دار مقطع فيديو، كيقول فيه أن الأستاذ سامويل باتي “سفاح” حيث بين للتلاميذ رسومات محمد، وقال “خرجنا من اجتماعنا مع المدير فالصباح، ومع الظهور اتصلات بينا الأكاديمية كتقولينا أنهم غيتخدو إجراءات صارمة مع السيد…”، وهو المقطع اللي دارو قبل ما يتذبح الأستاذ، وقبل مايحط متهم شيشاني فالقضية رسالة فتويتر مفادها: “بسم الله الرحمن الرحيم… إلى ماكرون زعيم الكفار، أعدمت أحد كلاب الجحيم التابعين لك الذي تجرأ واستخف بالنبي محمد”. مقال “ليكسبريس” الكامل على الصفريوي هنا: https://www.lexpress.fr/actualite/societe/conflans-qui-est-abdelhakim-sefrioui-ce-militant-islamiste-place-en-garde-a-vue_2136654.html

هو اللي حرض الشيشاني.. تفاصيل على الاسلامي عبد الحكيم الصفريوي واحد من المتهمين الرئيسيين فقضية ذبح أستاذ ففرنسا

هادي شي 2 سيمانات كثر القيل والقال على الكوبل أمال صقر ومسلم لي دارو البوز بتدوينات على الطلاق والغدر والخيانة، وكنا عارفين أن هادشي مامنوش وداروه غير لشد الانتباه. البارح أمال حطات في حسابها على انستكَرام تصاور كاملين حب وعشق وغرام مع راجلها. وأمال عندها مع الماركوتينكَ مزيان، ملي كتعرف ان حسابها محرك كتحط في الستوريز الاشهارات ديال المنتجات لي كتكون مخلصة عليهم.

ها لي قلنا.. أمال صقر ومسلم دارو البوز باش يلفتو الانتباه ودابة عايشين الحب والغرام -تصاور وفيديو

كشفت الممثلة يسرا طارق أنها تعرضت للتنمر أكثر من مرة حيت قرعت شعرها من اجل دور لعباتو في فيلم “دقات القدر” ديال المخرج محمد اليونسي. يسرا طارق قالت في حوار مع موقع “القدس العربي” أن فكرة حلق الشعر كولو من أجل الدور كان اختيار فكري وجمالي، ماكانش الهدف من وراه خلق إثارة مجانية أو ضجة من والو. يسرا لي كتقدم الأخبار في القناة الأمازيغية قالت أنه الوضع ماكانش عليها ساهل خصوصا بعدما كملات التصوير ورجعات للحياة العادية، هنا فين الناس بداو كيشوفو فيها بطريقة غير عادية، حيت هاد الناس ولفو يشوفو المرأة في الصورة النمطية ديالها. وقالت يسرا طارق أن الوالد ديالها لي كيعيش في الريف طلب منها ما تجيش عندهم للدار حتى يطوال شعرها، باش ما تفضحوش في القبيلة. التخلف بعينيه.

عايشين مع المتخلفين.. يسرا طارق: تعرضت للتنمر حيت قرعت شعري ففيلم.. وبابا قال لي ما تجيش عندي حتى يطوال ليك الشعر

السجن ب7 سنوات نافذة فحق إمام مسجد بمنطة “حطان نواحي خريبكة ، وصدرات غرفة الجنايات الابتدائية بخريبكة هاذ العقوبة، بعد متابعتو بهتك عرض طفل قاصر بالعنف، فالقضية لي وقعات فنونبر الي فات . و فتفاصيل الحادث، كان تقدّم إمام أحد المساجد فمنطقة “حطان”، بشكاية عند مصالح الدرك الملكي بسرية المركز ، كيتهم من خلالها الأب ديال واحد الطفل كيحفض عندو القرآن فالمسيد ، بالإعتداء عليه بالضرب والجرح ، وبعد استدعاء المشتكى به (الأب) تكشف المستور ، ولي هو أبعد من الإعتداء بالضرب ، بحيت كشف الأب أن إمام المسجد كيمارس شذوذو الجنسي على ولدو القاصر ، وتعرف هادشي بعدما لاحظات الأسرة بعض التغييرات فسلوك طفلها ، واصابتو بالتهابات جلدية . وكان والد الضحية طلب من الإمام يخوي منطقة “حطان” خوفا على الأطفال لي كيقراو عند الإمام البيدوفيل ، وحيت مابغاش الفضيحة تنتاشر كيما كيقولو شهود ، لكن الإمام دار فيها عايق ، ونفد المثال الشعبي المعروف “ضربني وبكى وسبقني واشتكى” وجابها فراسو .

ضربني وبكى وسبقني واشكى .ها بشحال ضربو الإمام الي كان كيغتاصب طفل نواحي خريبكة واتاهم الاب ديالو بالضرب والجرح

البارح الأحد خرجات المغنية دنيا باطمة كتقول أنها غادي دير “كَيفواي Give Away” جديد في انستكَرام حيت الناس تفاعلو بزاف مع اللول. دنيا باطمة لي من نهار بدات الجايحة في المغرب، مدوات معطات من فلوسها مساهمات موالو، ختارت أخيرا تساهم في صندوق كورونا ولكن ماشي من الفلوس لي ربحان من السهرات والحفلات والعراسات، ولكن من فلوس المسابقة بحالا هي مخصوصة. المغنية خصصات الأرباح ديالها من هاد المسابقة، لصندوق كورونا، من بعد كثر من شهرين على بداية الأزمة الاستثنائية لي كتعيشها البلاد. وهاد الأيامات عاد وصلات للمغرب لاموض ديال تفراق الفلوس كاش في انستكَرام وماكاين غير الملايين كتشاير.

بحالا هي مخصوصة.. دنيا باطمة دارت مسابقة فانستكَرام وداكشي لي ربحاتو ساهمات بيه فصندوق كورونا

أكد مصدر من وزارة الصحة، في تصريح خص به “كود”، أن الوضع خايب ف بلادنا بسبب تفشي “كورونا” فيروس بعدد من المناطق المغربية، مؤكدا اننا اليوم انتقلنا إلى مرحلة جديدة وحساسة في تاريخ البلاد. وأوضح المصدر ل”كود”، انه كاين بؤرة للفيروس سواء بجهة الرباط سلا القنيطرة، داعيا المواطنين باش يبقاو ف المنازل ديالهوم واتخاذ التدابير المعلن عنها. المصدر نفسه أكد ان عدد المصابين بهاد الفيروس غادي يقدر يطلع خلال الأيام القليلة المقبلة، وأضاف قائلا: “الوضع خايب دبا وخاص كول واحد يرد بالو ويسمع للنصائح الموجهة”.

وزارة الصحة ل”كود”: الوضع خايب وكاين بؤرة دالفيروس فهاد الجهة وكنزاوكو من الناس تبقا فدارها وعدد المصابين غادي يطلع

شركة “أورونج” الفرنسية – فرع المغرب بدلات البارح صورة البروفيل ديال الباج ديالها ف”فيسبوك”، ودارت الدرابو ديال المثلية مصحوب باللوكَو ديالها، وهذشي بمناسبة “شهر الفخر” اللي كيحتفلو بيه المثليين فيونيو من كل عام، لكن المتخلفين ماخلاوش ليها بالسبان. هذ الشهر اللي كان من المفترض يكون شهر لمساندة المثليين والتضامن معاهم ضد الاضطهاد والإقصاء اللي كيعيشوه كأقلية، ولا فالمغرب شهر ديال السب والقذف فيهم والتشهير بيهم ونبذهم بشكل عنصري من طرف مجموعة من المتخلفين. https://web.facebook.com/OrangeESP/photos/a.160693173945252/2821875054493704/?type=3 شركة الاتصالات، اللي دارت مبادرة مزيانة باش توقف مع هذ الفئة وتعلن دعمها ليهم، لقات راسها مضطرة باش تغير الصورة بالزربة، قبل ما تخسر فئة عريضة من الكليان ديالها. وهذ الصورة ماشي حديثة العهد، بحيث سبق لأورونج دارتها العام اللي فات فالبروفيل ف”شهر الفخر نيت”، لكن نسبة الانتقاد ماوصلاتش لهذ الحد فالتعليقات، بحيث الآن مع هذ الحجر الصحي بانت فئة عريضة من الأشخاص اللي كينشرو الحقد والكراهية ضد هذ الأقليات، وبات من الضروري شي حد يوقفهم عند حدهم، وخصوصا إدارة “فيسبوك” اللي ولات كتغاضى بزاف على بحال هذ الانتهاكات لحقوق الإنسان والدعوة الصريحة للكراهية والتمييز بين البشر.

دارتها وحيداتها دغيا.. “أورونج” حطات راية المثليين فالفيسبوك بمناسبة “شهر الفخر” والمتخلفين ندموها بالسبان

أفاد مصدر أمني ان عناصر الشرطة العاملة بالمحطة الطرقية بتطوان، تمكنت زوال أمس الخميس، من إيقاف أحد الاشخاص من أصحاب السوابق القضائية كان على متن حافلة متجهة الى مدينة الدارالبيضاء وبحوزته 350 قرص مخدر من نوع ريڤوتريل. وينحدر المعني بالأمر، حسب مصادر “كود”، من مدينة الدارالبيضاء، ويبلغ من العمر 48 سنة، وهو من أصحاب السوابق القضائية في مجال السرقة وترويج الاقراص الطبية المخدرة، مشيرة إلى أن الموقوف أحيل رفقة المحجوز على المصلحة الولائية للشرطة القضائية بتطوان من أجل تعميق ووضع تحت تدبير الحراسة النظرية.

حجز 350 قرقوبية فالمحطة الطرقية ديال تطوان وكانت غادية تروّج فكازا

الفنانة خنساء باطمة فازت بجائزة أفضل ممثلة في مهرجان فينيسيا السينمائي ضمن فئة آفاق horizon على دورها فالفيلم المغربي “الزنقة كونطاكت” للمخرج إسماعيل العراقي، اللي تعرض الأحد اللي فات، فالمهرجان فالدورة ديالو الـ77. وفتصريح سابق لـ”كود” كانت قالت باطمة، أنها مستطعاتش تحضر هي ومجموعة من الزملاء ديالها للعرض الأول دالفيلم بسبب فيروس كورونا، لكن فالمقابل حضر المخرج العراقي، والممثلين أحمد حمود وسعيد باي وطاقم الفريق التقني. واضافت خنساء باطمة، فتصريحها لـ”كود”، أنها مازال ماشافتش الفيلم ومازال ما كونات عليه حتى شي انطباع لحد الساعة. وكتبات خنساء هادي دقايق فتدوينة نشراتها على حسابها ففيسبوك: مغمورة بالفرحة والإمتنان.. هدشي اللي غنگول يقدر يبان فيه الصوابية ولاكين إيلا كان شخص واحد قادر يخرج أغنية أو حتى البوم للوجود.. فالسينما الأمر يختلف.. بدون قصة و سيناريو محبوكين، بدون اشتغال المخرج مع الممثلين على الشخصيات ديالهم، بدون إخراج “مغيز” سكريپت ومساعدين فالمستوى (معندهاش ختها بنفس الحدة فشي لغة أخرى هه) من غير خدمة متقونة د الكاميرامان والمساعدين ديالو، و تقنيي الصوت والإنارة، من غير ديكور مخدوم بحرفية وذكاء اللي يخلي الممثل يسهال عليه يدخل فالشخصية ديالو، من غير ماكياج و ألبسة تتماشى مع الشخصية، من غير تقنيين وإنتاج ساهرين على راحة الممثل.. وطبعا!! من غير ممثلين موهوبيين وكرماء، ومن غير وجود مخرج حمق حط التيقة ديالو فممثلة مبتدئة وحمقة.. مكنتش غناخد هاد لپخي اللي كنعتابرو تتويج لينا كاملين على تفانينا و التعب اللي دوزنا.. وهدشي علاش تنهديه ليكم كاااملين وتنكوليكم..

خنساء باطمة فازت بجائزة أفضل ممثلة في مهرجان فينيسيا السينمائي ففئة “اوريزون”.. والممثلة: مغمورة بالفرحة والامتنان – تدوينة

قرارات جديدة فالطريق بسبب “كورونا”. مصادر موثوقة كشفت أن الجامعة الملكية المغربية لكرة القدم تفكر جديا في اتخاذ قرار عدم المشاركة في كأس إفريقيا للمحليين “الشأن”، المقررة في الكاميرون، بسبب تفشي الفيروس الذي زحف على عدد من دول العالم. ورجحت المصادر أن يجري الإعلان عن هذه الخطوة في الاجتماع الطارئ، الذي دعا له رئيس الجامعة فوزي لقجع، الاثنين المقبل، بمركب محمد السادس لكرة القدم بالمعمورة بمدينة سلا. وسيعرف هذا الاجتماع، وفق بلاغ أصدرته الجامعة، حضور كل من أعضاء المكتب المديري للجامعة الملكية المغربية لكرة القدم، ورؤساء اللجن ورئيسي العصبة الوطنية لكرة القدم النسوية والعصبة الوطنية لكرة القدم المتنوعة، ومدير ومسؤولي الإدارة التقنية وأطباء الجامعة، ومسؤولي لجنة البرمجة بكل من العصبة الوطنية لكرة القدم الاحترافية والعصبة الوطنية لكرة القدم هواة.

قرارات جديدة فالطريق عندها علاقة بالكورة بسبب “كورونا”. المشاركة فـ “الشان” قريب تولي فخبر كان

فضيحة فشركة الخطوط الملكية المغربية “لارام”. القسم التجاري طلق بيع التذاكر ديالو عبر الانترنيت وكيهدر على اول الرحلات فبداية ماي. “هاد الشي مستحيل. ما يمكنش تكون شي رحلة عادية من المغرب الى الخارج او من لخارج الى المغرب فهاد التاريخ” يشرح مصدر ل”كود”. دابا الدولة المغربية مازال ما قرراتش وقتاش تعلن على نهاية حالة الطوازئ الصحية. اكيد غادية تكون بعد رمضان وحتى بعد هاد التاريخ بحالنا بحال كاع دول العالم غادي يكون التدريج فتحركات المواطنين. يعني هاد الشي ديال “لارام” غير كذوب او شي خطأ طاح فيه المسؤول التجاري او احتيال على لمغاربة. فرضية الغباء هي اللي راجحة. مرة اخري كيبين السي عدو مدير “لارام” باللي كسوة هاد الادارة كبيرة بزاف عليه.

ردو بالكم يا لمغاربة وما تشريوش. فضيحة لـ”لارام” طلقو بيع التذاكر ففاتح ماي بلا خبار حتى الادارة وعدو وسط ازمة جديدة

قضت استئنافية الرباط، بحر الاسبوع اللي فات، بإدانة متهم زبلها تهم. وكانت النيابة العامة قد تابعت المتهم بخرق الحجر الصحي وعدم الالتزام بالكمامة الطبية، والسكر العلني البين، والضرب والجرح بالسلاح، والإدلاء باسم شخص آخر من شأنه تقييد حكم بالإدانة في السجل العدلي. وقضت غرفة الجنح التلبسية المستأنفة بتخفيض عقوبة المتهم من سنة حبسا إلى ستة أشهر.

الحبس لخارق الحجر كذب على البوليس وعطاهم هوية أخرى باش يفلت منهم

علمت “كود”، من مصادر مطلعة، أن النيابة العامة لدى محكمة الاستئناف بمدينة فاس، أمرت أمس الثلاثاء، بإخضاع جثة مؤذن بأحد مساجد حي لالة سكينة لعملية التشريح الطبي، بعدما تعرض لعملية دهس من قبل قطار يربط بين مدينتي كازا وفاس. وقالت مصادر “كود”، أن الهالك الذي كان بصدد رفع آذان صلاة المغرب تعرض لعملية دهس بمكان غير محروس بمكان تابع لمنطقة بنسودة الذي عادة ما يقع فيها حوادث مميتة مماثلة، مشيرة إلى أن الهالك لم ينتبه للقطار الذي كان يسير بسرعة فائقة.

نهاية صادمة لمؤذن بفاس.. كان غادي يرفع الآذان اصدق داز عليه التران

يبدو أن تأثيرات عملية ذبح سائحتين على الطريقة الداعشية بمنطقة “شمهروش” بدائرة امليل ضواحي الحوز، غادي تبدا تبان على قطاع السياحة بعدد من المدن المغربية، كمراكش والبيضاء وفاس وطنجة وغيرها من المدن، التي تعرف توافد السياح خلال احتفالات رأس السنة. مدير ديال وكالة للأسفر بإحدى المدن المغربية قال لـ”كود” على أن عدد من السياح اللي كانو غادي يجيو للمغرب لقضاء نهاية رأس السنة والاستمتاع بهاد الاحتفالات قرروا التراجع عن السفر لعدد من المدم المغربية في آخر لحظة، وذلك مباشرة بعد علمهم بالجريمة الإرهابية التي ذهبت ضحيتها سائحتين أجنبيتين ..

جريمة “شمهروش” خلات عدد السياح ينقص

في لحظة من البرنامج الشوهة اللي دار على الصحافة الرقمية وجاب جامع كولحسن لسبب عارفو غير هو وخاص بحث بالليل والنهار باش نعرفو٬ جاب ليه شي حد كاليك عندو شي تنسيقية. هاد هاد الشخص باللي خاص جوجت المليون سنتيم اليوم باش تقلب على صحافي مهني يدير ليك الملاءمة. هاد الخطأ اللي خرج ليه من فمو بلا ما يعيق كيغطي فضايح كبيرة كتوقع دابا. مع دخول قانون الصحافي ومدونة الصحافة والنشر حيز التنفيذ خرجات للوجود تجارة جديدة. هادوك اللي كنا كنسميوهم نجارة ما بقاش عندهم الحق يديرو جريدتهم ولكن كاين احتيال يجيبو شي صحافي مهني عندو ديبلوم او يقلبو ليه على ديبلوم موجود وكثر بزاف وها هو خدا الملاءمة من المحكمة ويمكن يدفع لبطاقة الصحافة. فضايح الدولة مشجعاهم من وزارة العدل الى وزارة الاتصال. كاين اللي ترفح كاع بحال شي صحافية قال ليك دارت لحد الان وفق مصدر من النقابة الوطنية للصحافة المغربية ل”كود” 12 ملاءمة اي انها قدمات 12 طلب باش تولي مديرة نشر. ما نديروش ليها جوجت المليون للشهر غير 5 الاف درهم للشهر غادي يطلع ليها فالشهر 6 المليون سنتيم. هادي دارت تجارب فالخليج وماشي فالصحافة، واخا بنت المعهد ديال الرباط ما كيعرفها حد فالمهنة الا فئة قليلة. مصدر النقابة قال ل”كود” ان هناك بعض التجار بانو فهاد القضية وان هناك عدم صرامة الادارة او القضاء فمحاربة هاد القضية. دابا مع التسيب وكما تظهر وثيقة حصلت عليها “كود”٬ كاين شي تخربيقة كتسمي راسها معهد كتقدم تكوين للصحافة ف3 اشهر ب290 درهم ونفس التخربيقة كيدير تعلم الخط والتنمية الذاتية. بحال هاد الديبلوم واقل منو يمكن تتقدم وتاخد الملاءمة. واحد فبوسكورة كيدير تكوين سريع وبالزربة لفضايح الحكومة هي المسؤولة عليها. حقاش غدا باش تولي المشاكل ما يقدروش يحبسوها فالصحافة. هما اللي وصلونا لهاد المهزلة. هما اللي وصلو واحد بحال جامع كولحسن يولي يجيب بحال هاد العينة ويعطيها دوز فالتلفزيون. تصورو توقع فشي دولة بحال تونس او الجزائر اش غادي يوقع. الحل المؤقت ان هاد المهازل توقف فوزارة الاتصال اولا وتنشر هاد الوزارة اللائحة كاملة باش نعرفو شكون اللي باع وشكون اللي شرا وكيفاش ولى صحافي. كلشي الصحافيين يخرجو لينا شواهدهم واش قراو.

فضايح وشوهة كبيرة. ايلى بغيتي تولي مدير نشر “جريدة رقمية” غير ف5 ايام تولي صحافي. صحافية صيبات 12 ملاءمة وثمن الاحتيال ما بين جوجت المليون ومليون وكاين اللي ولى دخلو 6 المليون شهريا

كشف مسؤول بوزارة الصحة، في اتصال مع “كود”، عن دخول عدة مدن مغربية ومن ضمنها الدار البيضاء، لمرحلة “الإشباع” (saturation) بمعنى إمتلاء أسرة الإنعاش التي تأوي الحالات الخطيرة جراء الإصابة بفيروس كورونا، وكذا تحول البؤر المهنية والعائلية إلى بؤر مجتمعية. وقال ذات المسؤول، إن “هذه المرحلة التي نمر منها حاليا في المغرب، هي مرحلة خطيرة توصف بالاشباع حيث أن الفيروس ينتشر بشكل مجتمعي”. وأكد ذات المصدر لـ”كود” أن السرعة باش غادية وتيرة ارتفاع الحالات المصابة والوفيات، سرعة مرتفعة بزاف، مشيرا إلى أن “منظومة الصحة هشة”. حسب معطيات حصرية عند “كود”، فإن 60 في المائة من المصابين لي حاملين الفيروس بشكل صامت بلا ميعرفهم حد، مكيوصلوش للسبيطار، هاد 60 المائة ساهمت بشكل كبير في انتشار الفيروس. تفاصيل إضافية نكشفها في مقالات مقبلة. وسبق لـ”كود” أن حذرت من موجة خطيرة من الفيروس، تزامنا مع فصل الشتاء، وهو ما تؤكده دراسات علمية، وتصريحات لخبراء مغاربة.

وعلاش ايت الطالب ساكت.. مسؤول بوزارة الصحة لـ”كود”: أسرة الإنعاش عامرة فعدد من المدن وكنعيشو مرحلة خطيرة.. والقادم أسوأ

وقع المدير العام للمغربية للالعاب والرياضة يونس مشرفي مع المدير العام للوتري الوطني بغينيا بيساو جوفيناو دي بينا اراوخو شراكة يوم الاحد 11 فبراير. الشراكة فيها نقل التجربة المغربية لهاد الدولة. المغربية للالعاب عندها تجربة فالرهان الرياضي بلا ما يوصل للادمان وهاد الشي للي بغى مديرو يوصلو لافريقيا. المشرفي قال باللي فرحان بهاد الشاركة واضاف “الهدف الرئيسي، بالإضافة الى تنمية عروض الرهان الرياضي، هو تبادل الخبرة ومرافقة LNGB في عملية إنجاز الشهادات حسب معايير الجمعية الدولية لليناصيب في ما يخص أمن نظام الألعاب”. طبعا بالاضافة الى هاد الشي كاين الحضور المغربي فافريقيا. حقاش بالاضافة الى غينيا بيساو سبق للمغربية للالعاب والرياضة وقعات نفس الشركات مع اليانصيب السينغالي في نونبر 2013، مع اليانصيب الإيفواري في دجنبر 2013، مع اليانصيب البوركينابي في ابريل 2014، ثم مع PMU المالي في دجنبر 2015.

المشرفي كينقل التجربة المغربية فالرهان الرياضي بلا ادمان لغينيا بيساو

الأميرة البريطانية بياتريس، البنت الكبيرة ديال الأمير آندرو وسارة دوقة يورك علنات اليوم الخميس عن خطبتها من رجل أعمال ايطالي عندو الجنسية الإنجليزية، سميتو إدواردو مابيلي موتسي. قصر باكنغهام قال أن الخطبة ديال حفيدة الملكة ايليزابيث كانت الويكاند في الطاليان، والعرس غادي يكون في 2020. بياتريس هي 9 في ترتيب ولاية العرش، خدامة في شركة “أفينيتي” ديال البيانات والبرمجيات لي في واشنطن وكتعيش بين لندن ونيويورك. في 2010 ولات هي أول فرد من العائلة المالكة في بريطانيا لي كملو ماراثون لندن.

مبروك.. الأميرة بياتريس حفيدة الملكة إيليزابيث غادي تزوج والعرس في 2020

بشرى إيجورك اللي دايرة البوز في الأونة الأخيرة قالت أنها غادي دير عمل جديد في الفترة المقبلة، و اللي غادي يكون من بطولة المغني المتهم باغتصاب درية فرنسية و عندو ضوصي ف المحكمة ف باريس، سعد لمجرد والأم ديال الممثلة الكبيرة نزهة الركراكي. بشرى إيجورك قالت أنه عندها إمكانية دير الجزء الثاني من البرتقالة المرة، ولكن كتفضل أنها تدير عمل جديد وبوجوه جديدة. بشرى إيجورك لي قدرات تحقق نجاح بالبرتقالة المرة واخة دازت 13 سنة، كتستعد باش تبدا العمل الجديد ديالها في المغرب، من بعدما غادي ترجع في الأشهر المقبلة في عطلة مطولة من الإمارات اللي خدامة فيها.

واش بغات دير البوز بواحد متهم بالاغتصاب؟.. بشرى إيجورك غادير فيلم جديد من بطولة لمجرد

سعد لمجرد حط فيديو جديد في لاشين ديالو على يوتوب، بان فيه كيتريني باش يبقى رشيق ورياضي. وبان سعد في الفيديو وهو كيتدرب برا في باريس ومن بعد مشى للاصال كيلعب الحديد مع مدرب ديالو خاص. والفيديو اللي حطو سعد لمجرد نهار الجمعة قريب يضرب نص مليون مشاهدة فيوتوب.

بالفيديو. سعد لمجرد كيتريني فالزنقة فباريس

شهد حي سيدي امبارك في عاصمة النخيل مراكش، صباح أمس الأحد، حادث مروع يتمثل في إقدام على سيدة على إضرام النار في منزل عائلتها، قبل أن تقدم على الانتحار عن طريق تويجه ضربات لنفسها باستعمال سلاح أبيض. وحسب مصادر محلية، لـ”كود”، فإن هاد السيدة ماتت فالمستشفى الجامعي ابن طفيل متأثرة بداك الإصابات، مشيرة إلى أن المعلومات الأولية تشير إلى أن هذه الأخيرة كانت تعاني قيد حياتها من اضطرابات نفسية. وقد أمرت النيابة العامة لدى استئنافية مراكش بإخضاع جثة الهالكة لعملية التشريح الطبي من أجل تحديد ظروف وملابسات وفاة.

وحدا فمراكش شعلات العافية فدار عائلتها وقتلات راسها

فحدود اليوم الخميس، تلقحو فالمغرب ضد فيروس كورونا المستجد 2233123 من نهار بدات الحملة. وحسب نشرة كوفيد 19 اليومية، تقاسو اليوم 477 واحد من أصل 10589 واحد دار التحليلة، ووصل عدد المصابين فالمجموع ل480056. وصل مؤشر الإصابة التراكمي ل1320,7 لكل 100 ألف نسمة، بمعدل 1,3 لكل 100 ألف نسمة فهذ 24 ساعة. و ماتو اليوم 7، ووصل العدد دالوفيات ل8524، بنسبة إماتة ديال 1,8 فالمية. وتشافاو اليوم 970، ووصل الإجمالي ل462436، بنسبة تعافي 96,3 فالمية. ونزلو عدد الحالات النشيطة ف9096، وعدد الحالات الحرجة ل432 حالة، ومعمرين دابا أسرة الإنعاش بنسبة 13,7 فالمية. ومن الحالات الخطيرة، 44 تدهورات حالتهم اليوم، و36 تحت التنفس الاصطناعي الاختراقي. وكتتوزع الإصابات والوفيات الجديدة على الجهات والأقاليم هكذا: وهذا المنحى الوبائي اليومي:

حصيلة كورونا والفاكسان: الفيروس قتل 7 اليوم.. وكثر من 2 مليون و200 الف مغربي دارو اللقاح

من المنتظر يطل الفنان عبد العالي لمهر المعروف بطاليس في شهر رمضان على المغاربة بستكوم “لوغوتوغ في الموتور” مع الممثلة فدوى الطالب. السيتكوم غادي يكون تتمة للجزء الأول ديال السلسلة لي طلق طاليس من شركتو “ايموراجي”، ولعب فيها البطولة هو وفدوى وكان اسمها فاتي وصلاح. السيتكوم غادي يتم البث ديالو على قناة طاليس في يوتوب، بحال فكرة الجزء الأول من العمل، هادشي لي قال طاليس على حسابو في أنستكَرام.

طاليس راجع.. صلاح وفاتي فالجزء الثاني في رمضان-فيديو

توقعت مصادر خاصة لـ”كود” أن يتم تشكيل الحكومة الجديدة في نسختها الجديدة الأسبوع المقبل، مؤكدة أن الهيكلة الجديدة للحكومة واجدة عند رئيس الحكومة. مصادر “كود” توقعت أن يتم تعيين الحكومة الجديدة في مدينة فاس. وينتظر حسب مصادر “كود”، أن يرفع رئيس الحكومة، سعد الدين العثماني، أسماء الوزاراء الذين سيتم تعيينهم فالحكومة الجاية، وذلك مباشرة بعد عودته من الجمع العام للأمانة العامة للأمم المتحدة بنيويورك.

توقع.. تشكيل الحكومة الجديدة غادي يكون السيمانة الجاية

أوقعت قرعة كأس الكونفدرالية الإفريقية لكرة القدم ممثلي الكرة المغربية حسنية أكادير ونهضة بركان في مواجهات صعبة في ربع نهائي كأس كاف. حسنية أكادير غادي يواجه النصر الليبي في الربع النهائي بعد سحب القرعة اليوم الأربعاء في القاهرة. وسيكون نهضة بركان في مواجهة صعبة جدا أمام البورسعيدي المصري في الربع النهائي. مهمة الفريقين المغربية ما غاديش تكون سهلة بالنسبة للفريقين الأربعة رغم أن الأفصلية لحسنية أكادير بحكم وصوله إلى النصف النهائي العام اللي فات، في الوقت الذي خسر نهضة بركان النهائي أمام الزمالك المصري. وتراهن النهضة والحسنية على مواصلة رحلتيهما الإفريقية في مسابقة كأس “الكاف”،

كأس الكاف.. مواجهات قاصحة للحسنية وبركان فربع النهائي

علمت “كود” ان ادارة “موازين” رفضت عرضا تقدم به عدد من الفنانين المشاركين للرد على دعوات المقاطعة. هاد العرض وقف مصدر “كود” فيه ان هاد الفنانين بغاو يديرو فيديوهات يؤكدو فيها باللي هما غاديين يشاركو. هاد الشي جا بعد واحد الحملة كبيرة قادها كاع اللي كيكره الموسيقى والفرح واستغل المقاطعة٬ اذ راسلو هاد الفنانين عبر حساباتهم فوسائل التواصل الاجتماعي ادارة “موازين” ما بغاتش دير منها قضية كبيرة. غير هو اللي صدمها وفق مصدر “كود” هو ان عدد من الفنانين اللي ما مشاركينش اصلا خرجو كيكذبو وكيقولو مقاطعين فيما نشرو لكذوب على فنانين اخرين وادعو انهم سيقاطعون في الوقت اللي اعلنو عن مشاركتهم. مصدر “كود” اكد ان المقاطعة ما شاداش٬ بحكم ان هاد الشي كيهم جمهور الرباط وسلا الشاب والمدن القريبة =كازا المحمدية….= وهادو عزيز عليهم الموسيقى وغاديين يخرجو يشوفو ويسمعو كيف كيديرو هادي سنوات. كما ان هاد المهرجان ديال مدينة وسكان لمدينة غاديين يدافعو عليه بخصوص جمهور الرباط فان مغرب الثقافات اعلن في بيان له عن تنظيم حدث لاول مرة اسمه ” “حدث ما قبل موازين” (لوبيفور)، وهو عرض موسيقي استثنائي ينظم ثلاثة أيام قبل انطلاق المهرجان ويعرف مشاركة أسماء لامعة في سماء الأغنية المغربية والفرنسية. هاد العرض غادي يكون يوم 19 يونيو بمنصة السويسي فالرباط طبعا اي قبل نهار من المواجهة الثانية للمنتخب المغربي في مونديال روسيا وغادية تكون بموسكو ضد المنتخب البرتغالي

ها علاش مقاطعة “موازين” ما شاداش. ادارة المهرجان تصلو بيها فنانين بغاو يؤكدو حضورهم وها ردها

هذا إجرام كبير اللي داروه شي أساتذة متعاقدين، اللي استغلو أطفال، ودخلوهم صحا فقضية ماعندهم بيها حتى علاقة، باش ينشرو تصاورها زعما مضامنين مع الأساتذة المعنفين، ويكسبو التعاطف على ظهرهم. صورة متداولة على مواقع التواصل الاجتماعي من طرف الأساتذة المتعاقدين كتوضح مزيان وجه هذ الاستغلال، بحيث كيبانو فيها 5 أطفال فسن 6 و7 سنين، 2 منهم كيمثلو مشهد تعنيف أستاذ، بحيث واحد طايح فلرض ولاخر شاد الزرواطة، بينما الثلاثة لخرين هازين لافتات مكتوب عليها “أستاذي خط أحمر”. وغير من خلال الوجه ديال هذ التلاميذ، كيبان أنهم ماعاجبهم حال ومامرتاحينش، وغير مبزز عليهم يديرو هذشي، كيف أنه مهما بغاو أو داروه لخاطرهم، غيكون استغلال ليهم حيت مازال صغار، وأصلا هذ الامور بعيدة عليهم كل البعد والأصح يديوها فقرايتهم وفقط، والدور دالأستاذ هو تعليمهم وماشي شي حاجة خرى. وبالإضافة لهذشي، فالمشهد دالعنيف اللي صوروه هذ الوليدات ممكن يخلي أثر خايب على نفسيتهم وهوما فهذ السن الصغيرة. وبزاف على مواقع التواصل الاجتماعي استنكرو هذشي، من بعد ما تم تداول صور الاطفال بوجه مكشوف، وطالبو باش يتفتح تحقيق فهذ الاستغلال ديال الطفولة، ويتعاقبو المسؤولين عليه.

أساتذة بززو على تلاميذ يهزو لافتات ضد تعنيف المتعاقدين ونشرو تصاورهم.. ونشطاء كيطالبو بفتح تحقيق

على بعد أيام قليلة من الحكم الصادر في حق عبد النبي بعيوي، رئيس جهة الشرق، بتهمة تبديد أموال عمومية فازت شركة “بيوي للأشغال” المملوكة لعائلة بيوي بصفقة تهيئة تقاطع شارع غاندي بالدار البيضاء مع طريق الكليات، بعد انتهاء عملية دراسة الطلبات الخاصة بالملف في الفاتح من أبريل الجاري، وقد تم منح أشغال التهيئة إلى شركة (Bioui Travaux بمبلغ وصل إلى 81 مليون درهم ( 81،189،809,64 درهم). ووفقا للمعلومات المنشورة على موقع Casa Transport ، فإن مدة عقد العمل الممنوح الBioui Travaux وستكون 14 شهرا ومن المقرر أن يتم الشروع في استغلال المدارة في أوائل عام 2020.

بعد أيام من إدانته بـ”اختلاس أموال عمومية”.. بعيوي ربح صفقة جديدة بـ81 مليون درهم

هذ السيمانة عرفات الأثمنة ديال الخضرة واللحم بلكَرو شوية ديال الانخفاض، أما ثمن الديسير فماتبدلش بزاف، وأغلبية أثمنة الفواكه بقات هي هي مقارنة مع السيمانة اللي فاتت. بحال العادة كل أربعاء، دار سوق الجملة للفواكه والخضر التابع للمجلس الجماعي لمدينة كازا ليست جديدة ديال الأثمنة الخاصة بالمنتوجات الفلاحية اللي كيتباعو بالكَرو لهذ السيمانة، باش يحدد السقف ديال الأثمنة والثمن الأدنى ديالها حسب جودتها كل منتوج، باش ماتكون حتى شي زيادة فهذ الوقت اللي كتعرف البلاد حالة طوارئ صحية بسبب فيروس كورونا المستجد. بالنسبة لثمن اللحم بالجملة فالباطوار ديال كازا، فمزال مستمر فالانخفاض بحال السيمانة اللي فاتت، لحم الغنمي ولا يدير دابا فالثمن الأدنى 48 درهم والثمن الأقصى 51 درهم للكيلو، والبكَري الثمن ديالو الأدنى ولا حتى هو 48 درهم، والثمن الأقصى 55 درهم للكيلو، بمعنى أثمنة اللحم هذ السيمانة طاحت بين 2 دراهم ودرهم. وبالنسبة للخضر فالثمن ديالها حتى هو نقص شوية فحدود 2 دراهم حتى ل50 سنتيم فكل نوع، باستثناء البصلة اللي عرف ثمنها ارتفاع طفيف. وحدد السوق الأثمنة ديال الخضرة الأساسية بالكيلوكَرام ف: ماطيشة 90 سنتيم فالثمن الأدنى و2.20 دراهم فالثمن الأقصى، وخيزو 80 سنتيم فالثمن الأدنى و1 درهم و80 سنتيم فالثمن الأقصى، البصلة 3 دراهم ونص فالثمن الأدنى و5.50 دراهم فالثمن الأقصى، باطاطا 1 درهم ونص فالثمن الأدنى و2.30 دراهم فالثمن الأقصى، البصلة الخضارية 1 درهم فالثمن الأدنى و2 دراهم فالثمن الأقصى. وبالنسبة للخضر لخرى، فالمكور أو الكرومب كيدير 70 سنتيم فالثمن الأدنى و1 درهم و20 سنتيم فالثمن الأقصى، والكَرعة الخضرة كتدير 2 دراهم فالثمن الأدنى و3.50 دراهم فالثمن الأقصى، والخيار درهم ونص فالثمن الأدنى و2.30 دراهم فالثمن الأقصى، والدنجال درهم و80 سنتيم فالثمن الأدنى و2.80 فالثمن الأقصى، والكَرعة الحمرا 2 دراهم فالثمن الأدنى و4 دراهم فالثمن الأقصى. أما بخصوص الفواكه، لافوكا كدير 13 لدراهم فالثمن الأدنى و28 درهم فالأقصى، البانان داير 8 دراهم الثمن الأدنى و11 الثمن الأقصى، البنان دالبلاد 5 دراهم فالثمن الأدنى و7 دراهم فالثمن الأقصى، الليمون 3 دراهم ونص فالثمن الأدنى و4 دراهم و80 سنتيم فالثمن الأقصى، والتفاح دالبلاد 4 دراهم الثمن الأدنى و7 دراهم ونص الثمن الأقصى، والتفاح المستورد 6 دراهم ونص الثمن الأدنى و12 درهم ونص الثمن الأقصى، والدلاح 1 درهم و30 سنتيم أقل ثمن و2.80 دراهم الثمن اللي طالع.

ثمان الخضرة واللحم طاح باستثناء البصلة اللي غلات شوية.. هذو تفاصيل أسعار الخضر والفواكه فسوق الجملة فكازا

هربة جماعية سالات بعد ساعات قليلة بالفشل. هاد الشي اللي وقع السبت الفايت في العشية فسطات، بعد ما استغل 7 معتقلين بالمينوط ديالهم المناسبة وهرسو فرعو الباب ديال فارغونيط نقل المعتقلين وضربوها بهربة وسط دهشة موظف مندوبية السجون والجدرامية اللي قدرو يشدو جوج في البلاصة وبقاو اخرين هربانين. بعد طلب الدعم تدخلات فرقة الدراجين وفرقة أمنية تابعة لولاية أمن سطات قدرو يشدو الاخرين قرب المنطقة الصناعية مابين 5 و7 مساءا. دابا القضية عند النيابة العامة اللي فتحات تحقيق في النازلة لتحديد ظروف الواقعة وتحديد المسؤوليات.

هروب هوليودي مصدقش لـ 7 معتقلين كانو غادين بيهم لحبس عين علي مومن

قاصر مغربي دار الشوهة للشرطة المحلية الاسبانية فكطالونيا، بعدما صورهم مقادرينش يعتاقلوا شخص واحد، وهادشي خلاهم ضحكة بين الاسبان. الفيديو كيبانو فيه 2 بوليس كيحاولو يعتاقلو واحد الشخص، ولكن الامور غاتقلب وغايرجع هو كيعتاقل واحد فيهم، وزيرهوم مزيان، قبل ماتجي سيارة أخرى ديال البوليس، وواخا تعاونو من بعد لكن ماقدروش يعتاقلوه، واللي فكهم أنه جات سيارة ثالثة ديال البوليس. الفيديو لي صورو قاصر مغربي، بين الشرطة الاسبانية ضعيفة، ونتاشر بشكل كبير بزاف بين الاسبان اللي ماعجبهومش ضعف بوليسهم مثابل راجل واحد لي ماقدروش يعتاقلوه.

مغربي صور فيديو لبوليس الصبليون بانو فيه مبهدلين و سخسخهوم واحد الشخص قبل ما يشدوه – فيديو

تفقدو ربعة ديال العمال فبحر أسفي ، كانو فورش بناء وسط “ميناء أسفي الجديد “. وفتفاصيل الحادث ، كانو سبعة ديال العمال، خدامين فإصلاح وبناء الرصيف، قبل ماتغفلهم موجة بحرية على الشاطئ و ضرباتهم بسبعة بيهم دقة وحدة، ثلاثة تنقذو، جوج إصابتهم خفيفة وواحد مهرس، أما الاربعة الأخرين فمفقودين فالبحر. وحسب مصادر من عين المكان ل”كود”، مزال كيقلبو عليهم بزورق ديال الإنقاد، فمياه الميناء الجديد وبالمحيط ديالو .

ربعة ديال العمال سرطهم البحر فورش بناء الميناء الجديد بأسفي

قال كريم الاحمدي لاعب المنتخب المغربي لكرة القدم اليوم الخميس في تصريح للصحافة قبيل بدء حصة تدريبية بملعب “اسيك ميموزا” بابيدجان ان مباراة السبت صعيبة بحالها بحال الماتشات اللي كانت قبل. الاحمدي اوضح ان المنتخب المغربي غادي يماركي ماشي غير يدافع وصافي. وتحدث عن الجيل الجديد للاعبين في المنتخب ووعد باش “يكون الخير”

يوميات ابيدجان: الفيديو: كريم الاحمدي: ماشي غير هاد الماتش اللي ماشي ساهل وغاديين نماركيو حتى حنايا

تعرض شرطي لحادث دهس أثناء مزاولته لمهامه بمدينة تيزنيت من طرف سائق سيارة لاذ على الفرار من مسرح الحادث. عملية الدهس التي تسبب في اصابة رجل الامن بجروح استدعت نقله الى المستشفى الإقليمي الحسن الأول لتلقي العلاجات، وقعت عندما كان الضحية يحاول توقيف الجاني، قبل أن يتفاجأ بأن هذا الاخير يرفض الإمتثال و يعمد إلى صدمه بالسيارة التي فر بها صاحبها نحو وجهة مجهولة .

بوليسي وقف شيفور داز فيه وهرب

من نهار بدات قضية الكونت ديال “حمزة مون بيبي” والاتهامات موجهة لدنيا باطمة وأختها ابتسام بأنهما مع العصابة، حيت ديما كان كيشكرها وهي كدير ليه ديديكاس مع دقة المراكشية، زيد عليها سكينة كلامور صاحبتها، وحتى عيشة عياش عشيرتها. دابة وبعدما تشدات سكينة كلامور في الحبس كثرات الهضرة انها جبدات باطمة وان دنيا خرجات من المغرب خوفا من القبض عليها. طبعا، دنيا باطمة دائما كتكذب هادشي، ومؤخرا اختارت تلتزم الصمت وقررات باش تابع لي كيكذبو عليها قانونيا. وتبركيكة لي جابت “كود” أن باطمة غادي تدخل المغرب هاد الويكاند باش توجد لحفل اطلاق أغنيتها الجديدة “ندمانة”. الحفل غادي يكون في فندق مصنف وعرضات على صحافيين والمشاهير. ودابة هاد القصة غادي تسالي مع بداية سيمانة، وكل واحد غادي يدخل سوق راسو كيف كتقول هي ديما.

حمزة مون بيبي. دنيا باطمة غادي تدخل المغرب لإطلاق أغنية جديدة.. وغادي يبان حقيقة القبض عليها فالمطار

كاين اللي ربط دفاع وزير التجارة والصناعة والاقتصاد الرقمي مولاي حفيظ العلمي عن مصالح المغرب وتجارته ضد الاتراك خاصة متاجر “بيم”٬ بكون الوزير عندو اسهم فشركة منافسة لشركة “لابيل ڤي”. هاد الشي خرج فتويتات اول مرة. واش هاد الشي بصاح؟ ماشي بصاح. اللي كان هاذي 3 سنين هو ان شركة التأمينات “ساهام” اللي كان يملكها مولاي حفيظ العلمي مع مساهمين اخرين٬ كان عندها اسهم ف”لا بيل ڤي”. مصدر من “ساهام” قال ل”كود” “الشركة عندها ريزيرڤ كيوصل ل14 مليار درهم. وبهاد الشي كتشري اسهم فكاع الشركات اللي كتكون فالبورصة منها هاد الشركة. فيما اكد مصدر “كود” ان مولاي حفيظ العلمي لا تربطه اية علاقة بيزنس مع “لابيل ڤي” وانه بعد بيع “ساهام” هادي 3 سنين ما عندوش علاقة بها ولا بغيرها. مصدر من وزارة التجارة والصناعة اكد ل”كود” ان هاد الاخبار الخاطئة كيروجوها اللي كيدافعو علي تركيا ضد مصالح المغرب وباللي كلشي عندو الامكانية باش يعرف الخبر الصحيح.

خاص. واش مولاي حفيظ العلمي مساهم بصاح ف”لابيل ڤي” المغربية المنافسة لـ”بيم” التركية؟ مصدر لـ”كود”: ما عمرو كان مساهم وها اللي كان هادي 3 سنين وخلى بنادم يغلط

جوج كليات على الأقل لونصاو تاريخ الامتحانات الخريفية هذ العام فزمان كورونا، والأمر كيتعلق على سبيل المثال لا الحصر بكلية القانون التابعة لجامعة محمد الخامس بالرباط، وكلية العلوم والتقنيات التابعة لجامعة عبد المالك السعدي بطنجة. كلية القانون أكَدال فالرباط دارت إعلان فالصفحة ديالها الرسمية، كتتكلم فيها على بداية الامتحانات الخريفية الخاصة بشهر 3 و5 ف10 فبراير 2021، و18 فبراير بالنسبة للفصل الأول. بزاف ديال الطلبة فالتعليقات استنكرو هذشي، ورفضو هذ القرار وقالو أن مجموعة من الأساتذة مازال حتى ماعطاوهم راس الخيط فالدروس، وكاين اللي مازال مادار معاهم حتى حصة. أما كلية طنجة، فعلنات أن الامتحانات غتكون حضورية ابتداء من 8 فبراير 2021، الشيء اللي خلا مجموعة من الطلبة يستنكرو، ويطالبو باش تكون الامتحانات عن بعد، حيت غيتكرفصو بزاف الناس اللي بعاد وماعندهم فين يباتو بسباب إغلاق الأحياء الجامعية. ولحد الساعة، أغلبية الكليات مازال ماعلنو على الامتحانات، ومازال ماكاين قرار رسمي من قطاع التعليم العالي بوزارة التربية الوطنية على كيفاش خاص تكون الامتحانات الجامعية هذ العام، والإجراءات اللي خصها تدار، وكيفاش خاصها تكون، مع دخول السلالة الجديدة دكورونا للمغرب.

كليات بداو يوجدو للامتحانات ولونصاو تاريخها والطلبة مافهمو والو: مازال مابدينا حتى لقرايا !

لا زال معبر “طرخال2” بمدينة سبتة المحلتة مشدود منذ تاريخ 7 أكتوبر الماضي، أي أزيد من شهرين، وهادشي شل الحركة التجارية فهاد المعبر الحدودي اللي وقعو فيه بزاف ديال الكوارث. محمد بن عيسى، رئيس مرصد الشمال لحقوق الانسان، قال أن مسار إنهاء التهريب من معبر باب سبتة يبدو أنه قرار لا رجعة فيه من طرف السلطات المغربية، خصوصا أمام الخسائر التي يتكبدها المغرب، بما يقدر 12 شهيد وشهيدة بـ”معبر الذل”، وحوالي 700 مليون دولار من الخسائر المباشرة، وأخرى غير مباشرة، وأضرار صحية وأخرى اجتماعية. وأضاف بن عيسى، في تصريح لـ”كود”، إن المتتبع لهذا الملف يستشف أن الإسبان منذ 2016، وهم يبحثون عن حلول بديلة كإنعاش القطاع السياحي بالمدينة المحتلة، مع الاستفادة مما تزخر به منطقة الشمال من مؤهلات كالمدن العتيقة بتطوان وشفشاون وطنجة وأصيلة. بالإضافة إلى الطبيعة الخلابة التي تتمتع بها مدن الشمال، يضيف المتحدث، والتي تتمكن وزارة السياحة من استثمارها، عبر استقطاب السياح نحو سبتة، ثم تحويلهم لداخل التراب الوطني، لكن صدمة الإغلاق للمعبر كانت غير منتظرة للإسبان. ا وها الخسائر اللّي تكبدات عمـر المزيـن – مكتب الرباط// لا زال معبر “طرخال2” بمدينة سبتة المحلتة مشدود منذ تاريخ 7 أكتوبر الماضي، أي أزيد من شهرين، وهادشي شل الحركة التجارية فهاد المعبر الحدودي اللي وقعو فيه بزاف ديال الكوارث. محمد بن عيسى، رئيس مرصد الشمال لحقوق الانسان، قال أن مسار إنهاء التهريب من معبر باب سبتة يبدو أنه قرار لا رجعة فيه من طرف السلطات المغربية، خصوصا أمام الخسائر التي يتكبدها المغرب، بما يقدر 12 شهيد وشهيدة بـ”معبر الذل”، وحوالي 700 مليون دولار من الخسائر المباشرة، وأخرى غير مباشرة، وأضرار صحية وأخرى اجتماعية. وأضاف بن عيسى، في تصريح لـ”كود”، إن المتتبع لهذا الملف يستشف أن الإسبان منذ 2016، وهم يبحثون عن حلول بديلة كإنعاش القطاع السياحي بالمدينة المحتلة، مع الاستفادة مما تزخر به منطقة الشمال من مؤهلات كالمدن العتيقة بتطوان وشفشاون وطنجة وأصيلة. بالإضافة إلى الطبيعة الخلابة التي تتمتع بها مدن الشمال، يضيف المتحدث، والتي تتمكن وزارة السياحة من استثمارها، عبر استقطاب السياح نحو سبتة، ثم تحويلهم لداخل التراب الوطني، لكن صدمة الإغلاق للمعبر كانت غير منتظرة للإسبان.

إغلاق معبر باب سبتة.. رئيس مرصد الشمال لحقوق الإنسان لـ”كود”: السلطات المغربية باين مغاديش ترجع ف قرارها

أفاد مصدر طبي ل”كود”، أن جهة كَليميم وادنون، قد سجلت صباح اليوم الثلاثاء، حالة وفاة جديدة ناجمة عن الإصابة بفيروس كورونا. وذكر المصدر أن الأمر يتعلق بسبعيني كان يخضع للمراقبة بغرفة الإنعاش في المركز الإستشفائي الجهوي الحسن الثاني بكَليميم، بعد أنه تم نقله إليه قبل أيام قادما من المستشفى الإقليمي لآسا الزاكَ، بسبب تدهور حالته الصحية. وبتسجيل حالة الوفاة الجديدة ترتفع حصيلة الوفيات بجهة كَليميم وادنون إلى 17 حالة وفاة منذ منذ بدء تفشي الوباء، توزعت على ثماني حالات بإقليم الطنطان وستة بأقليم كَليميم، ثم حالتان بآسا الزاكَ وحالة وحيدة بإقليم سيدي إفني.

وفاة جديدة بكورونا فجهة كَليميم والحصيلة ولات 17

نجم الكرة السابق دافيد بيكهام جاي المغرب شهر جاي باش يشارك في احتفالات ذكرى المسيرة الخضراء. وكيف العادة ملعب الشيخ لغضف في العيون غادي يعرف مباراة فيها نجوم مغاربة وعالميين. العام لي فات الإخوان أبو زعيتر هوما شي شدو التنظيم لي كان هو الأسوء في تاريخ الاحتفالات، التنظيم كان غير موفق واخة محطوطة فلوس كثيرة ولكن كانو بزاف الفضايح، بحال التبهديلة لي دارت سلمى رشيد للعلم الوطني، والمصرية غادة عبد الرزاق لي غادة بلباس لا علاقة بالاحتفالات، وكوميدي هندي مغمور وصف المغربيات بالعاهرات وشي اسماء غير مزاحمين وغادين حتى هوما. هاد العام مازال مبانش شكون غادي يشد التنظيم، لكن خاص يكون تنظيم كيليق بالمغرب وبالعيون والذكرى لي كيحتافلو بيها المغاربة من الصغير الكبير.

غير الله يحفظ من شوهة لي دار أبو زعيتر العام لي فات.. بيكهام جاي المغرب للاحتفال بالمسيرة الخضراء

فريق الرجاء البيضاوي عاش الرعب مند حلوله بلومباشي سواء قبل أو أثناء المباراة اللي جمعتو بمازبمبي الكونگولي اليوم السبت برسم إياب ربع نهائي دوري أبطال إفريقيا. لاعبو الرجاء البيضاوي تعرضوا لمضايقات من قبل الجمهور الكونگولي ومسؤولي الفريق، وحتى جمهور الرجاء تعرض لاستفزازات فالملعب. مصادر كود أكدت باللي مجموعة من الأشخاص الغرباء اقتحموا الفيستيير ديال الرجاء بين الشوطين من أجل استفزاز اللعابة وتشتيت تركيزهم. وحسب نفس المصادر، فإن اللاعبين حافظوا على هدوئهم فالشوط الثاني واخا تلقوا هدف الأول، وهو ما مكنهم من انتزاع تأهل تاريخي. فريق مازيمبي خطط باش يرهب اللعابة ديال الرجاء. الحكم باملاك تيسيما ضيع الرجاء في هدفسجله حميد أحداد في الدقيقة 90، بدعوى أنه اورجو، لكن الإعادة بينات أنه صحيح وأكثر من ذلك حرم الرجاء من ضربات أخطاء واضحة، باختصار ماكانش تحكيمو موضوعي.

الرجاء عاش الرعب فلومباشي.. أشخاص اقتحموا الفيستيير باش يستفزوا اللعابة والحكم تيسيما حرم الفريق الأخضر من التعادل – فيديو

قالت تقارير إعلامية ، بأن المرا الي ضربات مقر يوتيوب بالقرطاس فكاليفورنيا، كانت حاقدة عليهم بزاف، حيت مسحو ليها مقاطع فيديو من قناتها على الموقع ، وهادشي كينقص أرباحها منو . وقالت الشرطة، أن “نسيم أغدم” الي كتبلغ 39 عام، هي المشتبه بها الرئيسية فالهجوم، ولكنها باقي كتحقق في الدوافع وراء ارتكابو. وأسفر الهجوم، الي وقع الثلاثاء، على إصابة رجل وجوج ديال العيالات ، بطلق ناري، بالإضافة لإنتحار المهاجمة، لي طلقات القرطاس على راسها. وقالت شرطة “سان برونو” فكاليفورنيا، أنه مكاينة حتى أدلة للأن ، على أن المهاجمة كانت كتعرف الضحايا، وهما رجل عندو 36 عام، في حالة حرجة، وجوج ديال عيالات عندهم 32 و27 عاما.. والمشتبه فيها الهالكة هي رياضية كمال أجسام ، نباتية وفنانة وموسيقية راب. وعلى موقعها كانت انتقدات بشدة “يوتيوب ” حيت كتقول أنه داخلة فيه جيهات معينة، وبزاف ديال مقاطع الفيديو، الي موجهة لجمهور معين كتغربل مزيان ، إذا مكانوش راضين عليك وبغاوك تنجح وكيتسببو ليك فانخفاض كبير في عدد المشاهدات وكيفشلوك .

غضبة ديال ميريكانية على “يوتيوب” سالات بالقرطاس والموت

عاشت مصالح الأمن بمدينة طنجة، صباح اليوم الثلاثاء، استنفار أمني كبير بعد العثور على جثة في حالة متقدمة من التحلل بإحدى الشقق السكنية المتواجدة بحي الإدريسية بعاصمة البوغاز. وحسب مصادر محلية، فإن الأمر يتعلق بمواطن يحمل الجنسية الباكستانية كان قد اختفى منذ أيام عن الأنظار، مشيرة إلى أن اكتشاف الجثة جاءت بعد انبعاث رائحة خايبة بزف من منزل الهالك، مما دفع بجيرانه إلى إبلاغ الشرطة.

استنفار أمني فطنجة هاد الصباح بعدما لقاو جثة باكستاني وهي فوضعية متقدمة من التحلل

صدرات ابتدائية وجدة، لبارح الأربعاء، الأحكام ديالها على 3 من المعتقلين على خلفية “أحداث جرادة” اللي وقعات فيوليوز اللي فات. وحكمات الابتدائية على محمد مسعودي بربع شهور دالحبس النافذ وغرامة ديال 4000 درهم، والشاحب رشيد ضرباتو بشهرين نافذة و500 درهم غرامة، ثم عز الدين ميموني حكمات عليه يخلص 500 درهم غرامة. وكان سبق للمحكمة، فغشت اللي فات، صدرات احكامها على 7 نشطاء خرين، منهم الطيب موغلية، ومصطفى ادعنين، ونور الدين اشيبان، وعيسى لبقاقلة.. وتوزعات الأحكام عليهم بين 6 شهور و3 شهور دالحبس. وكان سبق لنشطاء جرادة دارو احتجاجات جديدة فعز أزمة كورزنا، بعد وفاة مهدي بلوشي، أحد العاملين فآبار الفحم، بحيث خرجو يطالبو بفتح تحقيق فيها، بالإضافة لمطالبتهم بحقهم فالدعم فهذ الجايحة والعيش الكريم

الحبس والغرامة فحق 3 معتقلين فحراك جرادة

غدا الاثنين غادي تسالي الزيارة للمغرب ديال الميريكانية كينسي ولانكسي عارضة الازياء لي دخلات لتيران في فماتش ليفربول وتوتنهام بمايو سترينكَ باش دير اشهار لموقع صاحبها فيتالي لي عندو اكثر 10 مليون متابع في اليوتوب. الكوبل لي مشهور بالصور والفيديوهات ديال الpranks عايشين اللحظة في مراكش، وحيحو نهار الجمعة بالشطيح والنشاط، والبارح السبت دارو دويرة فوق ظهر الجمل وصورو الفيديو لي غادي يحطو في اليوتوب. فيتالي بان بجابادور وكان كيكمي الجوانات وكتب بالنگليزة “الحشيش المغربي”، ومن بعدها صور صاحبتو بلباس مغربي مع الجمل في الصحراء وصور ديال الاكل المغربي متب عليهم: احسن ماكلة واحسن ناس واحسن فايبس. وبزاف ديال المغاربة، مالين محالات او ريسطورات حطو تصاورهم مع الكوبل.

كينزي ولانسكي الميريكانية مولات المايو ستكرينكَ فالتيران محيحة في مراكش وصاحبها كيكمي الجوانات -صور وفيديوهات

مروى مرات الكوايري حمزة منديل لاعب المنتخب المغربي مبرعة راسها ومهلية فيه مزيان، او على الاقل هادشي لي كيبان من التصاور لي كتنشر في حساباتها على مواقع التواصل الاجتماعي. من بعد فترة الحجر الصحي، الكوبل سافرو لباريس، ولي كيقول عاصمة الأنوار كيقول الشوبينكَ والعلامات “دو لوكس”. وحطات مروى لي قبل ما تزوج حمزة كانت بلوكَوز، تصويرة هازة واحد 4 مليون ديال الحوايج، ومابين الماركات كاين لوي فيتون، وديور واخرين.

مروى مرات حمزة منديل مبرعة راسها.. ماكاين غير الشوبينكَ فباريس والماركات ديال الفريع -تصاور

نشر المغربي بلال حساني فيديو ديالو وهو كيمر من مظهر دري إلى بنت، وكيدير بيروك عبارة عن شعر طويل. وبين بلال كيفاش كيلصق الشعر ويدير الماكياج في وجهو باش يغطي الملامح الرجولية ويبين الجزء الأنثوي ديالو. الكازاوي لي عندو غير 19 لعام قال في حوار سابق مع موقع “techniart” أن الحب ديالو للموضة بدا هادي 9 سنين ملي تعرف على المغنية الأمريكية ليدي كَاكَا لي كانت ديك الوقت كتصدم وتعجب الناس بطريقة اللباس ديالها المثيرة والمختلفة تماما. وبعد ما تبع المغنية الاستثنائية، قرر يمشي للحفل ديالها وتما جرب بيروك، ودار الشعر طويل، وقال “عمرني ننسى النهار لي حطيت فيه البيروك على شعري، فرحت براسي بزاف وحسيت براسي قوي جدا”. بلال لي ولى من أشهر المغنيين في العالم الفراكوفون، قال أنه ملي دار الشعر حس بأنه حر وقدر يعبر على جزء جديد من شخصيتو واضاف: “حسيت بالحرية. الشعر عالجني نفسيا”. https://www.instagram.com/reel/CMSShRLIvoB/?igshid=zytea4s46ibw

بلال حساني: هاكيفاش كنتحول من راجل لمرا -فيديو

فحال اذا ما دخل حزب الاستقلال للحكومة ديال ابنعرفة وهادا وارد ماشي حقاش هاداك العثماني قابل ولكن لان ثمن التخلص من شباط حميد هو الدخول لهاد الحكومة اللي كانو ضدها مع شباط٬ في حال وقع هاد الشي٬ كاينين مرشحين للاستوزار. حمدي ولد الرشيد اللي دا حب وتبن ووصل نزار لامانة الحزب وجابت لائحتو 27 من اصل 28 في اللجنة التنفيذية غادي يفرض اختياراتو. من المرشحين للاستوزار الامين العام نزار البركة ثم ممكن عبد الواحد الفاسي واخا ماشي ديموقراطي مللي بقى فيه الحال وبغى بحال الكيحل وامثالو يبقاو فاللجنة التنفيذية٬ هدا مرشح لمنصب وزاري. كاين قيوح عبد الصمد ممكن ياخد شي منصب وكاين محمد ولد الرشيد ممكن ياخد حتى هو منصب. فهاد الشي كلشي يكون راضي. فهاد الاحتمال الوزارة المنتدبة لافريقيا يقدر يعطيوها لشي واحد يصبغوه استقلالي ويرجعو يوسف العمراني اللي دابا مكلف بمهمة بالديوان الملكي. دابا كاينة قطاعات التعليم والصحة والسكنى وسياسة المدينة والتعمير والتكوين المهني بالاضافة الى هاد الوزارة الجديدة كلها خاوية

توقع: اللي يمكن يوليو وزرا فالاستقلال هما نزار والفاسي وقيوح وولد الرشيد والعمراني

ذكرت مواقع اخبارية إسبانية، أن مواطنا اسبانيا ببلدية ألكوركون بمدريد عثر أمس السبت على جثة متفحمة تحت جسر محاذي لسكة قطار ليربط الاتصال بالشرطة الوطنية التي حلت بالمكان مرفوقة بالشرطة العلمية والتشخيص القضائي. وحسب إفادة بعض الجيران، كان رجل يبلغ من العمر 40 عاما معروف بإدمانه على الكحول يعيش بذلك المكان، ولم يسبق له مضايقة السكان. وتم إخضاع بقايا الجثة المتفحمة للتشريح لمعرفة ما إذا كانت الجثة تعود إلى الشخص المغربي المذكور ، الذي يقول الجيران إنه عاش في هذه المنطقة. https://www.telemadrid.es/programas/madrid-directo/hallan-cuerpo-calcinado-Alcorcon-2-2330786917–20210410090758.html

اسبانيا.. متشرد مغربي مات فظروف غامضة: لقاو الجثة ديالو متفحمة

ذكرت تقارير بريطانية أن فريق ريال مدريد الإسباني، تراجع عن صفقة انتقال لاعبه غاريث بيل، إلى نادي جيانغسو سونينغ الصيني. وبحسب هيئة الإذاعة البريطانية “بي بي سي سبورت”، اليوم الأحد، فإن ريال مدريد ألغى الصفقة على الرغم من وصول اللاعب الويلزي إلى الصين صباح اليوم الأحد لإتمام عملية النقل بحسب ما ذكرته بعض التقارير. ولم توضح “بي بي سي” أسباب إلغاء الصفقة حتى الآن.

ريال مدريد تراجع عن انتقال گاريث بيل للشينوا

نفت عمالة اقليم جرادة، وقوع أي وفاة نتيجة مواجهات الامس بالاقليم بين المحتجين وقوات الامن. وقال العمالة في بلاغ لها توصلت به كود، أن مواقع اخبارية تداولت خبر وفاة شاب نتيجة دهسه من طرف سيارة للقوات العمومية، مكذبة ذلك. وطالبت العمالة بالاحتياط من الاشاعات والاخبار الكاذبة التي يتم الترويج لها عبر مواقع التواصل الاجتماعي.

عمالة جرادة. ماكاين تا واحد مات فأحداث الامس

رشيد الطالبي العلمي، وزير الشباب والرياضة عطا الاعتماد ل3 فراقي جداد باش يخلقوا شركات رياضية، بعدما صادقت الوزارة من قبل على نظامها الأساسي. الفراقي لي تزادت هي يوسفية برشيد ونهضة الزمامرة وأولمبيك خريبكة. دابا 4 ديال الفراقي لي عندهوم الاعتماد باش يتحول لشركات رياضية، بعدما حصل الدفاع الحسني الحديدي على الاعتماد في وقت سابق. الوزارة خاصها تصادق الأنظمة الأساسية للشركات الرياضية قبل صدور النصوص التطبيقية حسب ما ينص على قانون التربية البدنية 30.09. الأندية الأخرى مازال معطلا بزاف واخا البطولة غادي تنطلق غدا السبت. المشكل ان الفرق لي عندها تاريخ وألقاب مازال مامصوقاش لهاد الشركات من بينها الوداد والرجاء البيضاويين، وحتا الجيش الملكي لي مابغيش يتحول للشركة.

الوزارة عطات الاعتماد لـ3 دالفراقي جداد باش يديرو الشركات

غرق تلميذ كيقرا فالقسم الخامس، فواد بعيد على المدرسة ديالو ب 3 كيلومترات ، بعدما قرر رفقة بعض من زملائو يمشيو يعومو فيه، نظرا لغياب المعلمة لبارح فالصباح نواحي الناظور. و فتفاصيل الحادث ، ذكرت مصادر محلية ل”كود”، أن الضحية توجه صباحا لمدرستو من مجموعة مدارس “بوعرك” باش يقرا، وتفاجئ مع زملائو بغياب معلمتهم “برخصة حسب مصادر المدرسة”، ومشى مع 3 منهم للواد الي كيبعد ب3 ديال الكيلومترات على المدرسة، و غرق بعدما طاح فالواد فظروف مجهولة، وتوجهو الاطفال لي كانو معاه فحالة من الخوف عند عائلتو وخبروها، واتاصلات هاذ الأخيرة بالسلطات. وبعد إخبارها بالحادث جات مصالح الوقاية المدنية لعين المكان و انتشلات جثة التلميذ، كما أن مصالح وزارة التعليم قررات تفتح تحقيق فظروف هاذ الوفاة .

تلميذ كيقرا فالخامس غابت المعلمة ديالو ومشى لواد باش يعوم وغرق (صورة)

الرابور المغربي لي عندو الجنسية الميريكانية كريم خربوش المعروف عالميا بفرانش مونتانا ماكايفوتش شي فرصة باش يعبر فيها على ارتباطو ببلادو المغرب. البارح بين في الستوريز ديال انستكَرام قلادة جديدة ديال الألماس في عنقو على شكل راية ديال المغرب بكامل التفاصيل. وبان مونتانا لي كان محتفل في دارو فرحان وهو كيزومي باش يبين القلادة لي وسط منها النجمة.

فرانش مونتانا مغربي حتال الموت.. صوب سلسلة بالألماس ديال راية المغرب

تزوجات امرأة بريطانية سميتها “باسكال سيلليك” وفعمرها 49 عاما، من المانطة “الحاف” ديالها حيت مزعوطة فيها، بمدينة “إكستر”، وصيفتات دعوات لمجموعة من الضيوف باش يحضرو لعرسها ، حسب ما جاء فصحيفة مترو. والعرس غادي يكون نهار 10 فبراير اللي جاي ، وناوية تلبس فيه بيجامة رقيقة ، وشرطات على ضيوف العرس باش يجيو ليه حتى هوما لابسين البيجامات أو أزياء النوم الأخرى الواسعة ، وقالت ليهم أنهم يقدرو يجيبو معاهم نونوساتهم وأكياس التدفئة بالماء باش يشعرو بأقصى درجات الراحة والدفئ. وكتقول سيلليك على المانطة “اللحاف” : ” كيجي ديما عندي باش يعاوني فاللحظة المناسبة وكيعانقني بشكل رائع.. أنا كنبغيه بزاف وباغية الناس يحضرو ويشوفو عرسي مع الشريك الأكثر ثباتا وراحة فحياتي”.

مرا ناوية تزوج من المانطة ديالها بعد قصة عشق- فيديو

علمت “كود” ان ندوة الرؤساء بمجلس المستشارين البارح الاثنين عرفات نقاش سخون فقضية تذاكر سفر المستشارين. مصدر “كود” قال ان احد المتدخلين تساءل عن الارتفاع الكبير بزاف لثمن التذاكر. اذ اوضح انه لا يعقل ان يؤدي عضو بمجلس المستشارين 33 الف درهم في حين كيخلصو اعضاء مجلس النواب قل منو ب20 الف درهم. هاد القضية ديال لفلوس منوضة روينة وسبق لاعضاء قبل طلبو الاطلاع على ميزانية مجلس المستشارين يعرفو مع من كيتعاملو شكون وكالة الاسفار اللي خدامين معاها كيفاش خدات المارشي والصفقات الاخرى ديال المجلس كيف تمات وكل ما عندو علاقة بالمالية

نايضة على بنشماس على لفلوس عاود ثاني . علاش كنخلصو 33 الف درهم فتذاكر الطيارة ومجلس النواب كيخلصو 13 الف درهم

فضيحة جنسية تهز الوسط الفني المغربي. فوفق ما علمته “كود” داهمت مصالح الأمن بالدار البيضاء، أمس الأحد، شقة بحي گوتيي، حيث ضبطت فنانة متزوجة متلبسة بممارسة الجنس مع مخرج. بطلا الفضيحة، حسب ما أكده مصدر مطلع ل “كود”، بممثلة مزوجة من رجل أعمال مقيم بأمريكا، ومخرج سينمائي معروف، مشيرا إلى أن إيقافهما متلبسن بالخيانة الزوجية، جاء بتعليمات من وكيل الملك الذي أمر باقتحام الشقة بعد إبلاغ زوجها عن شكه في سلوكها.

فضيحة جنسية نوضات الوسط السينما. ممثلة مشهورة حصلات كتمارس الجنس مع مخرج فدار قريب لتوين فكازا

فوزي لقجع، رئيس الجامعة الملكية المغربية لكرة القدم صدم فراقي ديال الهواة، فاش أكد اليوم أن جميع المنافسات غادي تبدا، بعد رفع الحجر وحالة الطوارئ. لقجع أكد في اجتماعه اليوم أن حتى بطولة الهواة والكرة النسوية والكرة المتنوعة غادي تكمل المنافسات ديالها نهار 15 غشت. هذا القرار نزل كالصاعقة على رؤساء أندية الهواة اللي داروا بلاغ وأكدوا فيه قرار إلغاء البطولة بسبب الأزمة المالية وفيروس كورونا المستجد. رؤساء الأندية ما كانوش كيعتاقدوا أن لقجع غادي يصدمهم في الاجتماع، خصوصا انهم داروا بلاغ وعمموه على جميع الأندية والصحافيين. الكرة النسوية والفوتصال صال غادي تبدا الأندية ديال فالاستعدات في الشهر الجاي، استعدادا للبطولة.

الجامعة صدمات الهواة.. قررت يكملوا البطولة ف15 غشت بحال الكرة النسوية والفوتصال

وزير الداخلية فرناندو مارلاسكا، قال أن الحدود ديال مليلية وسبتة ماغتفتحش مع المغرب كما تقال في شهر سبتمبر كيما قالت وسائل الاعلان. وزاد مارلاسكا، أن الحدود غاتفتح فقط ملي غاتنقشع الازمة وينتهي أي خطر على صحة المغاربة والصبليون، دون ان يحدد تاريخ لفتح الحدود وتقدر تكون قبل سبتمبر او بعد. مارلاسكا قال أن التعاون بين المغرب واسلانيا فهاد المجال وجميع المجالات، ممتاز ورائع، مؤكدا أن هاد القرارارت تتخذ بين البلدين.

وزير الداخلية الصبليوني. ماغاتفتحش حدود مليلية وسبتة حتى نضمنو سلامة لمغاربة والصبليون

أكدت الشركة الوطنية للإذاعة والتلفزة أن القناة “الأولى” التابعة لها استطاعت تعزيز موقعها، خلال رمضان الحالي، باعتبارها القناة العائلية المغربية الرائدة في الدراما والأخبار والبرامج الوثائقية، وذلك بفضل برمجة استثنائية و 100% مغربية لكل أفراد الأسرة. وعرف القناة، حسب بلاغ للشركة، توصلت به “كَود”، حصتها من نسب المشاهدة، مجددا، مؤشرات أداء ناجحة، خلال الأيام العشرة الأولى من رمضان الجاري، منها تسجيلها، خلال وقت الإفطار، تقدما متوسطه 34 في المائة مقارنة مع السنة الماضية، بفضل برمجتها التي تتسم بالغنى والتنوع والتوازن بين الأجناس. وتبرز المؤشرات ذاتها أن “الأولى” تعد المصدر الأول للأخبار، إذ يشاهد نشراتها 5 ملايين من المغاربة، وبلغت أعلى نسبة مشاهدة لنشرة الأخبار الرئيسية خلال رمضان الحالي 37.4 في المائة من نسبة المشاهدة. وتوجد “الأولى”، كذلك، في الصدارة بالمغرب في مجال الدراما، ويعد مسلسل “بنات العساس” الوحيد الذي يجمع 7 ملايين مشاهد حول الشاشة، وبحصة مشاهدة تصل إلى 46.1 في المائة، كما أن القناة متصدرة على شبكة “اليوتوب” بالمغرب، باحتلالها الرتبة الأولى، علاوة على رتب متقدمة ببعض دول المنطقة. وعلى مستوى الإنتاجات الوثائقية الوطنية، تكرس قناة “الأولى” تميزها وسط الأسر المغربية في جنس الوثائقي، بعدما وصلت حصة المشاهدة لبرنامج “أمالاي” (المسافر، باللغة الأمازيغية) إلى 23 في المائة خلال بثه ليلة الأربعاء 21 أبريل 2021 في منتصف الليل، ما يعكس المكانة الناجحة لهذا البرنامج الخاص باكتشاف المغرب وأنماط العيش فيه عبر رحلات فنان موسيقي يبدع ممزوجات موسيقية مع السكان والموسيقيين المحليين في كل المواقع التي يزورها. ويمتد تألق “الأولى” إلى مجال البرامج الكوميدية، حيث تعد سلسلة “دار الهنا”، العمل الذي عاد من خلاله النجمين محمد الجم ونزهة الركراكي، الأنجح في نوعها بالمغرب، إذ تجمع حولها يوميا 3.31 مليون من المشاهدين. ويأتي ذلك في وقت جاءت فيه نسب المشاهدة المحققة لتكرس موقع القناة باعتبارها الرائدة في الدراما الوطنية، من خلال العمل الدرامي ذو الصبغة التراثية “سالف عذرا” الذي يحقق نسبة مشاهدة تبلغ 34.4 في المائة مع حوالي 3.5 ملايين مشاهد.

“الأولى” محيحة فهاد رمضان.. الأخبار كايشوفوها 5 ملايين ديال المغاربة ومسلسل “بنات العساس” كايتبعوه 7 ملايين

الاحتفال براس العام، سالا بكارثة عند 2 شبان فتيكيوين بأكادير، بعدما قتل واحد لاخور. حسب مصادر محلية، الشبان كانوا فحالة غير طبيعية، اما مقرقبين أو دايرين شي حاجة، وناضت بيناتهم مدابزة، سالاها الجاني بطعن الضحية بموس كان عندو، و قبل ما يحاولو يعتقوه فالصبيطار كان مات. مصالح الامن شدات الظنين ودارتو فالحراسة النظرية، حتى يسالي معاه التحقيق باش يقدموه للنيابة العامة.

البوناني عندهوم سالا بكارثة. 2 تقاتلو فأكادير واحد مشى للقبر والتاني للحبس

انا ماكانفهمش بزاف فالكرة و ماعنديش معاها و تا لهنا لهنا عاد بديت كانتفرج فيها و نحاول نستمتع … و لكن لحد الساعة مانقدرش نتناقش فيها مع شي حد و شحال من مرة شرح ليا بنادم ديك القضية ديال لورجو و ماعقلتش عليها و شحال من مرة گووگليتها لراسي باش نعالج هاد الجهل لي انا فيه و نسيتها مع الوقت واخا هاكاك ! و حتى انا واحد الوقت كنت كانقول ديك الجملة الشهيرة ديال ” آش غانديرو بشي كورة ؟” ” لاش كاتصلاح هاد الكورة گاع ؟” ايني واي ! مع الوقت حاولت نشوف فالكورة اكثر من رياضة و ولات كاتبان ليا فلسفة مهمة فالحياة، و بلي الكورة كرياضة و كصناعة خاصها تكون و حنا محتاجين ليها ! فاش كانقول حنا كانقصد الجنس البشري ! علاش خاصها تكون ؟ حيت اليوم الكورة من الضومينات القلال لي مازال كايآمنو بمجموعة د القيم لي غادا و كاتختافي من العالم فحال مفهوم ” العمل” و ضريب ” تامارا” لي تبنات على اساسهم الحضارة الانسانية ! فالكورة ماكايناش ديك “النسبية” لي طغات على ضومينات خرين و لي الاعلام كايسوق ليها ! ماكايناش ديك النسبية ديال ” مسكين معاق دخلوه يلعب” ” مسكينة مرا دخلوها تماركي ” “مسكين حيت كحل داكشي علاش مافرقوش معاه كورة” ” علاش الفرقة مايلعبوش فيها الكائنات الفضائية ! فيناهي المساواة ؟ فيناهيا الحقوق ؟ بغينا الكوطا ديال سكان دوار الضباي فالفرقة “! الحمد لله و الشكر لله ! مازال الكورة كانشمو فيها ريحة المنافسة و تامارا و طلع دافع على ركك و لي عندو عندو ! ماكاين لا خوك قايد لا ولد عمتك كوميسير لا نتا كحل لا نتا بيض! كاين نتا و شنو عندك فرجليك و تامارا لي كاضرب على راسك فاااقاااط ! كاين تقدر تبدا من الزيرو من شي دوار غاتر بعيد على ياوندي بميتين كولوميط تا الگرصون ماعندكش و لا من عمق شي فافيلا فالبرازيل و تولي لعاب كبير و مطلوب كاتباع و تشرى بملايير الدولارات ! كاين تكون والو ! مسالي ! عيان ! فيك خمساوعشرين كيلو بخراك و لكن تقاتل و تريني و تخدم على راسك و توصل و تولي لعاب واعر ناجح كادير اشهار كلير. الكرة كاتآمن بالمنافسة و الغلبة للاقوى و الافضل و الاسرع ! الغلبة لهاداك لي كايتريني و كايضرب تامارا على راسو ! الغلبة لهاداك لي كايخدم على راسو باش يوصل. عندك عندك ماعندكش ماعندكش … داكشي علاش الله يرحم ليكم الواليدين ديك الهضرة ديال ” راه يتيم” ماعند طاسيلت مها تا معنى ! واش الضومين الوحيد لي كايآمن غير بالقتالية بغيتو تخرجو عليه بهكذا أمور ؟ اليوم راه يتيم غدا راه جاه حب شباب فترمتو مافيها باس مايلعبش بعد غدا ! حيت ماعندوش يديه مابغيتوهش يولي گوول ! عيطو على الدولة ! عيطو على هيومن رايستش ووتش ! عيطو على الامم المتحدة ! كرة القدم هي هادي فحال الحرب ! ماعندكش الحق فالغلط ! غلطتي صافي كاتحمل مسؤوليتك ! ولكن الغلط كايبقى و غايبقى ديما ….غلط. أنا طبعا ماكانلومش هنا بوحدوز على الخطأ ديالو حيت الخطأ كايوقع، و يمكن بوحدوز من بعد يعوض على هاد الخطأ بشي بيت مفرگع مثلا فالمقابلة الجاية، و لكن كانلوم الناس لي ولاو باغين يخلطو الشكلي فالعكلي و يدخلو ” اليتم” ديال لاعب كرة فخطأ دارو و يبداو يبررو بيها و يلعبو على المحاسيس بهاد الطريقة البايخة

الكرة كرياضة و كفلسفة كاتآمن بالغلبة للاقوى و الاسرع و الافضل ! عندك عندك ماعندكش ماعندكش ! مافيها لاراه يتيم لا راه ماعارفش

أعلنت الوزارة المكلفة بالمغاربة المقيمين بالخارج لعموم مغاربة الخارج أنها وضعت رهن إشارتهم ببوابة الوزارة www.marocainsdumonde.gov.ma لائحة بأسماء وهواتف المحامين الذين تطوعوا لتقديم استشارات قانونية بلا فلوس. هاد المبادرة، اللّي دارتها شبكة المحامين المغاربة بالخارج، تأتي في إطار التجاوب مع القرارات التي اتخذتها سلطات بلدان الاستقبال، وبهدف حماية حقوق ومصالح المغاربة المقيمين بالخارج وتضامنا مع كل من هم في حاجة إلى المعلومة القانونية.

محاميين تطوعوا باش يقدمو إستشارات قانونية فابور لمغاربة الخارج في السيت ديال الوزارة

النجم المغربي العالمي كريم خربوش المشهور ب”فرانش مونتانا” حطم رقم قياسي بكليب “unforgettable”، وفات سعد لمجرد لي كان غادي يكون اول مغربي كيوصل لمليار مشاهدة بكليب “لمعلم” . فيديو كليب الأغنية وصل هاد اليام لمليار مشاهدة، وهو أول رقم كيوصل ليه حبيب كلوي كاردشيان السابق، واول مغربي كيوصل لمليار. هاد الكليب لي خرج في 2017 حقق نجاح كبير في العالم وكان الهاشتاگ ديال تحدي الشطحة فيه وصل لملايين الفيديوهات ديال ناس من العالم. واختار كريم يصور الفيديو كليب في أوغندا بعدما زار البلاد وتأثر بالفقر لي كيعيشو فيه الأطفال تما، وتبرع ببزاف ديال الفلوس باش يبنيو مدارس ومستشفيات.

فرانش مونتانا دردگ على سعد لمجرد.. ولى اول مغربي عندو مليار مشاهد بكليب “unforgettable” -فيديو

هادي بزاف، الياس العماري الامين العام لحزب الاصالة والمعاصرة، قال اليوم في المجلس الوطني لحزبه المنظم بمدينة سلا، “معمرني قلت شي كلمة هادي عام من رمضان العام لي فات”. وأضاف العماري، خلال كلمته التي حظيت بتصفيقات الحاضرين، :”حيث الى هضرت غاتاكلو العصا فبلاصتي”. وتابع العماري، حسب مصادر “كود”، :”حتى الى قلت شي حاجة وداوني للحبس تناضلو من اجلي”. وأردف الياس العماري “حيث الى قلت شي زبلة وداوني راه يقولو ليكم داو ليكم امين عام”.

وهادي بزاف.. العماري: انا ملي وليت امين مهضرتش عام.. وماقلت حتى كلمة من رمضان الي فات حيث الا هضرت غايديوني للحبس

بدات شي جهات كتقنانع باللي الطريقة الوحيدة باش العدالة والتنمية ما يربحش الانتخابات هو التركيز على “لفضايح الاخلاقية”. هادي حلقات جديدة من مسلسل “ولد زروال” وصافي. مالين هاد الفكرة “العبقرية” باينة فيهم متأكدين ان الانتخابات ايلى دارت اليوم الحزب يربحها واخا برئيس حكومة ضعيف دارو بيه ما بغاو واخا بحزب عايش مشاكل كثيرة جات بسباب هاد الحكومة اللي كيقودها بنعرفة. هاد الشي كتدخل قضية ماء العينين. ماشي نشر الصورة. خليونا من هادوك الاغبياء اللي كيقولو اللا ما خاصش الاعلام ينشر صورة. اللا الاعلام من حقو ينشر صورة وهادي كون كنا فدولة عند اعلامها امكانيات كثيرة غادية تشرى بفلوس صحيحة وممنوع شي حد ينشرها من غير الجريدة اللي شراتها. ما علينا ماشي هادي قضيتنا. كنهدرو على التركيز على الجانب الاخلاقي باش يريبو حزب العدالة والتنمية. قبلها كانت قضية حامي الدين اللي هي من عينة اخرى ولكن داخلة فهاد المنطق. هنا كاين اللي كيقول راه مالين هاد الفكرة غير كيخربو حقاش مع فضيحة بنحماد وفاطمة النجار الحزب ماشي غير ربح الانتخابات بل تزادت اصواتو ووصل لجوجت المليون فاخر انتخابات تشريعية. يعني راه هاد لفضايح ما كتزيد غير تدعم الحزب. وشي كيقول اللا هادا راه مسلسل غادي يخرج بشوية بشوية قضايا اخلاقية وغادية تاكل هاداك الراسمال الانتخابي ديال البي جي دي. هاد الخطة ما غادياش تعطي اكلها. دابا حكومة ما دارت والو وعوض ما تكون الهدرة على اش حققات هاد الحكومة غادي تنسى حصيلتها الضعيفة يتنسى نسبة النمو اللي حققاتو. يتنسى كلشي ونديوها فمسلسل الحزب الجنسي. فضايح اعضاؤو الغرامية. هاد الفيلم ما شادش ما غاديش يهرب نص مليون صوت للحزب. يقدر يعطي نتائج عكسية. الحزب وصل لجوجت المليون صوت. هاد الشي بلا ما نهدرو كيفاش قضايا بحال هادي كيخلي الحزب يتوحد بعد ما ولى مقسم بسباب تعويض بنعرفة لبنكيران فتشكيل الحكومة. ثم باش اللي كيخطط يحيد البي جي دي خاصو يجيب البديل. دارت حملة ضد رئيس الاحرار فالمقاطعة وشاركات فيها جهات فالدولة وحزب الاصالة والمعاصرة ولى من الماضي وحزب الاستقلال طردو شباط باش يجيبو ليه نزار بركة اللي اكيد قوي فالاقتصاد ورجل دولة مزيان ولكن ضعيف فاقناع المغاربة ضعيف فالتواصل. يعني يستحيل بحالو يربح الاستقلال الانتخابات. كون جابو واحد بحال حمدي ولد الرشيد كان ممكن يكون عندو امل.

واش بلفضايح الاخلاقية باغيين البي جي دي يخسر انتخابات 2021؟ ولد زروال ومساعدة النجار لنبحماد على القذف زادت ربحاتهم نص مليون صوت

أدانت استئنافية مدينة “غينت” البلجيكية، مغربيا اتهم بالقتل العمد، وحكمت عليه بالسجن ثلاثين سنة نافذة. المتهم لي فعمرو 44 عام، كان قتل طليقتو فالشارع حدا ولادهوم سنة 2016، من بعد ما غربلها ب25 طعنة من سكينة كان عندو. وبحسب المدعي العام البلجيكي فالمتهمكان ديما كيهدد طليقتو بالقتل، وكان كيضربها وبغا يخنقها فاش كان مزوج بها. وكانت الضحية وهي من جنسية مغربية أيضا قد انفصلت عن الجاني وعاشت لأوقات متقطعة رفقة أبناءها في مراكز للاجئين، قبل أن تمنحها الدولة منزلا أسابيع قبل وفاتها.

ثلاثين عام دالحبس لمغربي قتل طليقتو فبلجيكا بطريقة وحشية حدا ولادهوم

أدانت المحكمة الجنائية بمدينة سبتة مؤخرا مغربيا بالسجن 3 سنوات وشهرين بسبب اتهامه بجريمة ضد الصحة العامة، بعد أن ألقي القبض عليه في 8 ابريل الماضي متلبسا بحيازة صاكادو فيه 11 كيلو ديال الحشيش وسط البحر بين الفنيدق وسبتة. المتهم المغربي عتقوه ونقلوه للصبيطار وبعد علاجه تم وضعه في الحبس الوقائي، وبالنظر إلى الأدلة المقدمة ضده، اعترف بالوقائع وقبل بالعقوبة المتفق عليها بين النيابة العامة والدفاع واللي هي السجن لمدة 3 سنوات وشهرين مع غرامة قدرها 22090 يورو، عندما يقضي ثلثي مدة العقوبة الحبسية، غادي يتم طرده إلى المغرب .

مغربي جاب الربحة بسباب تهريب صاكادو عامر حشيش لسبتة و ها شحال ديال الحبس كيتسناه

بوليسي عندو كراد ديال مقدم شرطة وكيخدم فالمنطقة الإقليمية للأمن بالخميسات، وجد نفسه أمس الأحد، مضطرا باش يستعمل الفردي ديالو لإطلاق جوج قرطاصات، فواحد التدخل أمني لتوقيف جوج ديال الخوت، وفيهم واحد من ذوي السوابق القضائية العديدة. هاد جوج الخوت صدما عمدا طونوبيل ديال البوليس وعرضو البوليس لخطر أثناء محاولتهما الفرار. هاد جوج ديال الخوت كانو فحالة سكر متقدمة على متن طونوبيل، وعمدا إلى صدم سيارة دورية للشرطة وإلحاق خسائر مادية بها، قبل أن يبديا مقاومة عنيفة أثناء محاولتهما الفرار، اضطر معها بوليسي لاستعمال الفردي ديالو بشكل تحذيري، مما مكن من تحيّيد الخطر الناتج عن المشتبه فيهما، قبل أن يتم توقيفهما لاحقا بالقرب من منزلهما الكائن بالجماعة القروية أيت أوريبل المحاذية لمدينة الخميسات.

جوج خوت رونو بوليس الخميسات.. دكدكو طونوبيل تابعة للأمن وكانو غادي يصفيوها لدورية أمنية

سفيان البحري المسؤول على صفحة الملك محمد السادس جبدو ليه ودنيه مزيان بسبب العبث اللّي كينشر فالصحة. البحري دار كوارث كثيرة بزاف وكانت آخرها إقحام سمية الملك فخبار زائف على تمديد فترة إغلاق 8 مدن لمدة 48 ساعة بتعليمات ملكية. والبارح الفرقة الوطنية للشرطة القضائية سمعات ليه بناء على تعليمات من النيابة العامة المختصة، واليوم أعلن على صفحته الخاصة بأنه قرر يسد الصفحة اللّي دار باسم الملك. طبعا، الصفحة ماشي البحري هو اللي سدها، بل سدوها ليه حيت ماشي رسمية، وغير مزورة

بقى كيترطى حتى جاب الربحة.. سفيان البحري سدو ليه صفحة “الملك محمد السادس” ففيسبوك حيت ماشي رسمية وغير مزورة

طالب إدريس لشكر، الكاتب الأول لحزب “الاتحاد الاشتراكي للقوات الشعبية”، من الحكومة، بإعادة النظر في عدد من المهن في القطاع غير المهيكل الذين لا يؤدون الضرائب ولا يقومون بالتصريح بمستخدميهم. وعقب النقاش الدائر حول فضيحة وزير الشغل محمد امكراز، الذي لم يصرح مكتب المحاماة التابع له بمستخدميه، قال لشكر لـ”كود” :”خاص دبا يتسجلو الآلاف من من المستخدمين في صندوق الضمان الاجتماعي”. وأضاف لشكر لـ”كود” :”خاص مفتشيتي الشغل والضرائب يدير خدمتهم فهاد الجانب”. وتابع المتحدث :”الاقتصاد غير المهيكل كيشكل تقريبا 60 في المائة من الاقتصاد الوطني، الى درنا الهيكلة غير لنصف هاد 60 في المائة غادي نحققو تقدم اجتماعي كبير لعدد من الفئات الهشة”.

لشكر لـ”كود”: خاص دبا يتسجلو الآلاف المحرومين من CNSS ومفتشية الشغل والضرائب يديرو خدمتهم

اليوم كان خاص المغرب يتسلم مليون وشي حاجة من الڤاكسان البريطاني اوكسفورد استرازنيكا. هاد الشي ما وصلنا والو. علاش حقاش الشركة كتصنعو فمصانع الهند. نيودلهي قررات فهاد النهار٬ وشوفو على زهر عندنا٬ تبدا وحدة من أكبر حملات التلقيح في العالم ضد كورونا ڤيروس. غادية دير من اليوم حتى ليوليوز 300 مليون شخص غير باش يبداو بالاطباء وبالناس اللي معرضين الخطر راه خاصهم 30 مليون ڤاكسان. ايلى بقينا معولين على هاد لشي غاديين نتسناو مدة هي. راه بلاد فيها مليار و300 مليون نسمة ومات ليهم بكورونا 2 مليون من هادي عام وشهر. دابا الهند فضلات انها دير الڤاكسان اللي صنعاتو لناسها اولا عاد تشوف لخرين. ماشي هادي اول مرة كديرها. سبق دارتها فالدوا وناض عليها الصداع من منظمة التجارة العالمية وتراجعات دابا واش غادية تحشم وترسل الڤاكسان للدول اللي طلباتو هادي مدة؟ دابا نشوفو اش غادي يوقع

ها اللي عطلو لينا الڤاكسان وبداو اكبر عملية فالعالم. الهند بدات تلقيح 300 مليون ف6 اشهر وبسبابهم ما جاتش لينا مليون حقنة

حزب الاستقلال شوّه راسو بيديه بعد تراجعه عن الترشح لسباق رئاسة مجلس المستشارين. اللجنة التنفيذية ديال الحزب كانت خرجات بواحد البلاغ رسمي كتعلن فيه أنها غادي تقدم مرشح باسم الحزب لهاد السابق دون الكشف عن إسم المرشح واللّي كان هو عبد الصمد قيوح حسب ما أكده مقرب من نزار بركة الأمين العامة ديال (الميزان) لـ”كود”. ووفق ما كشف عنه قيادي استقلالي، لـ”كود”، فإن الحزب تصدم كولو مني اعرف وتأكد أن عدد من الأحزاب اللّي كانت كتدعم الاستقلال وتوقف معاه غادي تعاون حكيم بنشماش الأمين العام ديال البام، مضيفا بالقول: “كانت صدمة كبيرة وكان من الضروري نتراجعو على الترشح”. وشرح المصدر الاستقلالي: “الاتتخابات ديال المستشارين اللّي قبل من هاد السباق اللي فيه غير حكيم تقدمنا حتى حنا وكان فرق ديال صوت واحد وهاد المرة الاستقلال بغا يحافظ على الصورة ديالو وميمكنش نقدمو مرشح ومنجيبو والو”. وكشف القيادي الاستقلالي أن اللجنة التنفيذية مزال غادي دير اجتماعات خلال هاد الثلاث أيام باش تخرج بموقف رسمي وغادي تعلن فيه عدم ترشحها لهاد السباق. المهم دبا الاستقلال اعطا الكرة لحكيم بنشماش باش ياخد المجلس لولاية ثانية بلا منافس وبلا حارس. المصيبة لكبيرة اللّي كانت غادي تضرب الاستقلاليات والاستقلاليين هي أن شي مستشارين من الاستقلال كانو باغيين يصوتو على حكيم بنشماش ضد فعبد الصمد قيوح اللّي كان مقدم باسم الميزان. إوا شفتو على مصيبة كيفاش دايرة. يذكر أن حكيم بنشماش كان انتخب رئيس ديال مجلس المستشارين بحصوله على 58 صوتا، مقابل 57 صوتا لعبد الصمد قيوح مرشح حزب الاستقلال. أي كان فرق ديال صوت واحد بين البام والاستقلال المرة اللّي فاتت ودبا الاستقلال مارضاش يدخل لهاد السابق ويجيب شي نتيجة خايبة على هادي اللي كان جابها فأواخر سنة 2015.

خاص.. الاستقلال شوّه راسو مني تراجع على الترشح لسباق رئاسة مجلس المستشارين.. دار بلاغ رسمي باش يدخل لغمار المنافسة وتراجع فآخر لحظة وها الموصيبة لكبيرة اللّي خاف منها

المنشط الإذاعي والإعلامي، رشيد العلالي، هضر على مدينة فاس، وذلك في تدوينة نشرها على صفحتو الرسمية بموقع التواصل الاجتماعي “فايسبوك”، واللي أرفقها بتصاورو فالعاصمة العلمية. وجا في تدوينة رشيد العلالي، مقدم برنامج “رشيد شو”: “آخر زيارة ليا لهاد المدينة اللي كنعشقها ..تلاقيت فيها ناس كبار و شباب الكثير منهم كايعيشو ظروف مادية صعيبة خصوصا من بعد الجائحة.. الإهمال وقلة فرص الشغل ..للأسف العاصمة العلمية ديال المملكة كاتستحق اهتمام أكبر كيف بزاف ديال المدن اللي ناسها مقهورين”. وأضاف: “الثقة ديال الناس فالمسؤولين ما بقاتش.. الإنتخابات قربات.. باركا ما تمصو دم المغاربة و تكذبو عليهم بالخطابات الجوفاء.. تقدر تغش اليوم و تعيش مزيان و لكن غدا ولدك يقدر يكون ضحية للغش ديالك”. https://m.facebook.com/story.php?story_fbid=339452830874584&id=100044296096354

رشيد العلالي: فاس كاتعيش ظروف صعيبة وثقة الناس فـ المسؤولين مابقاتش – تدوينة

المغربي أشرف حكيمي، ربح جائزة “Rookie”، لأفضل لاعب واعد في الدوري الألماني للمرة الثانية، من انتقالو لبروسيا دورتموند قادما من الريال مدريد. ونشر النادي الألماني تغريدة على حسابوالرسمي عبر تويتر، أعلن من خلالها على فوز حكيمي بجائزة الشهر فالبوندسليگا، وهنؤو عليها، وعلى الأداء ديالو من بداية الموسم.

أشرف حكيمي ربح جائزة أفضل للعاب فالدوري الألماني

استنفر حادث نبش قبر رضيعة وبتر أطرافها، أمس الجمعة، مصالح الأمن التابعة للمنطقة الشرطة بالمنطقة الأمنية الأولى فاس المدينة، التي سارعت إلى فنح تحقيق دقيق معمق فهاد الحادث الغامض. وقالت مصادر محلية، لـ”كود”، إن الجثة لقاوها خارج القبر وهو ما دفع النيابة العامة التي أشرفت على البحث بإعطاء تعليماتها قصد إخضاع الجثة لعملية التشريح الطبي، مشيرة إلى أن الشرطة العلمية والتنقية باشرت بدورها تحقيقا لمساعدة عناصر الشرطة القضائية في أبحاثها.

نبش قبر رضيعة وبتر أطرافها استنفر بوليس فاس

للعام الثاني على التوالي نجمة تليفزيون الواقع كايلي جينر خسرات فلوس صحيحة باش دير عيد ميلاد لبنتها الوحيدة “ستورمي” وصوبات ليها بارك قدو قداش وسماتو “عالم ستورمي”، فيه طوموبيلات وسينما وبزاف ديال الألعاب. وصممات كايلي باب البارك من لعبة مطاطية كبيرة على شكل وجه بنتها من حبيبها السابق الرابور ترافيس سكووت. وكشفات نجمة تليفزيون الواقع كايلي جينر أنها كانت غادي تكري الهليكوبتر لي طاحت بلاعب كرة السلة الأمريكي كوبي براينت وبنتو وسبعة وحدين آخرين.

خسرات عليها فلوس صحيحة.. كايلي جينر دارت بارك ديال الألعاب لبنتها فعيد ميلادها الثاني -تصاور

ديفيلي بدوبياس فأكادير. مساء أمس السبت، نظم بغرفة التجارة والصناعة والخدمات عروس الجنوب، عرض أزياء الملابس الداخلية. وخلال هذه التظاهرة قدمات عارضات آخر التصاميم العالمية للملابس النسائية الداخلية وملابس السباحة والنوم. حدث عادي فكاع لبلايص. هاد العرض كان حديث سكان المدينة ومواقع التواصل الاجتماعي، منذ مساء اليوم، بعد تسريب فيديوهات وثقت لفعالياته، إذ في الوقت اللي استحسنات فئة الخطوة وشجعات عليها مادام أن عدد كبير من المغربيات كيعومو في البحر بهاد الملابس، انتقدت فئة أخرى التظاهرة، ووصفاتها ب «الشوهة»، مبرزة أن المغرب مشا بيعد بزاف فالتحرر. دابا شفتو فين وصلنا. كيفاش ديفيلي عادي استغلوه دعاة الانغلاق والمحافظين وهادوك اللي كيزعجهم الجسد خاصة ايلى كان جسد المرأة وكيخرجهم على طوعهم. هاد الاحداث كانت عادية فالسابق وكانت كدار مفتوحة. غريب هاد المغرب غادي ويتسد ولا شي وحدين باغيين يسدوه

ضربنا لخلا صافي. بالفيديو. غير ديفيلي بالملابس الداخلية للعيالات فأكادير منوض قربالة